title: Arktinen keskus

text: 1989 perustettu Arktinen keskus sijaitsee Rovaniemellä Arktikum- talossa, jonka rakentamisessa on hyödynnetty lappilaisen luonnon antimia, kuten Lapin honkaa ja poronnahkaa. Arktikumin lasikattoinen 172 metriä pitkä käytävä osoittaa pohjoiseen ja tarjoaa puitteet erilaisten tilaisuuksien pitämiselle. Arktikumissa on Arktisen keskuksen tiedenäyttely ja kirjasto sekä Lapin maakuntamuseo.


title: Arktinen keskus

text: Arktinen keskus on tutkinut esimerkiksi matkailukeskusten vaikutuksia Lapin maisemaan, Siperiassa sijaitsevan Jamalin niemimaan kasvavan öljy- ja kaasuteollisuuden vaikutusta alueen kasvillisuuteen ja poropaimentolaisten elinkeinoon sekä hankkinut tietoa Euroopan ilmastosta usean tuhannen vuoden ajalta Huippuvuorilla, jossa kansainvälinen tutkijajoukko kerää jäätikköä kairaamalla.


title: Arktinen keskus

text: Arktinen keskus tekee tutkimusta myös tilauksesta. Yritykset, konsulttitoimistot ja kunnat ovat tilanneet kaavoitus-, voimalaitos- ja kaivoshankkeiden ympäristövaikutusten ja yhteiskunnallisten vaikutusten arviointitutkimuksia. Niissä hyödynnetään Arktisen keskuksen ympäristökysymyksiin liittyvää menetelmällistä ja oikeustieteellistä osaamista samoin kuin keskuksen kansallisten ja kansainvälisten huippututkijoiden yhteistyöverkostoa.


title: Arktinen keskus

text: Tutkimukseen perustuva Muuttuva Arktis -tiedekeskusnäyttely valottaa arktisten alueiden nykypäivää ja tulevaisuutta kestävän matkailun näkökulmasta.


title: Arktinen keskus

text: Keskusta johtaa Timo Koivurova viisivuotiskauden 2016–2020.


title: DVBViewer

text: DVBViewer on maksullinen ohjelma, jolla voi katsella digitelevisiota tietokoneella. Ohjelma on käännetty useille eri kielille, myös suomeksi, ja sisältää runsaasti ominaisuuksia kuten: äänenlaadultaan miltei cd:n tasoisen radion , tekstitv:n, elektronisen ohjelmaoppaan (EPG), ajansiirron sekä mahdollisuuden tallentaa televisio-ohjelmia tietokoneen kovalevylle. Ohjelma ei sisällä kuitenkaan käyttöohjeita kuin englanniksi ja saksaksi.


title: DVBViewer

text: Ohjelma on saatavilla vain ladattavana versiona DVBViewer:n kotisivuilta. Tärkein asiakas on saksalainen yritys TechniSat Digital GmbH, joka valmistaa ja myy digitaaliselle TV -vastaanotolle sopivia laitteita. He lisäävätkin tuotteisiinsa karsitun version DVBVieweristä. Myös saksalaisyritys TerraTec Electronic GmbH tarjoaa omilla kotisivuillaan DVBViewer-ohjelmasta karsittua ilmaisversiota, joka soveltuu käytettäväksi kaikkien TerraTec TV-korttien kanssa.


title: Deputaatio

text: Deputaatio eli lähetystö on ryhmä henkilöitä, jotka on valittu puhumaan tai toimimaan valitsijoidensa nimissä ja puolesta. Valitsijana voi toimia jokin kokous, yhdistys, kunta tai kansalaisryhmä. Deputaatio voi viedä esimerkiksi tervehdyksen merkkihenkilölle tai juhlatilaisuuteen, se voi viedä adressin hallitsijalle tai edustaa valitsijoitaan jonkin seuran kokouksessa.


title: Deputaatio

text: Deputaatioksi kutsuttiin myös valtiopäivävaliokuntaa Ruotsin valtiopäivillä vapaudenajalla eli vuosina 1719–1772. Poikkeuksena oli salainen valiokunta, jonka eri osastot olivat deputaatioita.


title: Deputaatio

text: Saksassa toimi vuoteen 1806 asti valtakunnan deputaatioksi kutsuttu valiokunta, joka kokoontui valtiopäivien väliaikoina. Saksan kaupungeissa toimi aiemmin myös pysyviä kunnallisia deputaatioita ("Verwaltungsdeputationen"), jotka hoitivat eri hallinnonalojen tehtäviä.


title: Suuri-Lutska

text: Suuri-Lutska () on kylä ja maalaiskunta Leningradin alueen Jaaman piirissä Venäjällä. Kunnan hallinnollinen keskus on Kingiseppskin taajama, joka sijaitsee Laukaanjoen varrella muutamia kilometriä Jaamasta luoteeseen. Keskustaajamassa on 2 200 ja kunnassa 3 700 asukasta (vuonna 2011).


title: Suuri-Lutska

text: Suuren-Lutskan kunnan pinta-ala on 602,59 neliökilometriä. Se rajoittuu lännessä Jaaman piirin Ivangorodin, luoteessa Narvusin, pohjoisessa Laukaansuun ja Kattilan, idässä Opoljan ja Jaaman sekä kaakossa Pustoperän kuntiin ja etelässä Leningradin alueen Slantsyn piiriin. Pinta-alasta 77,0 % on metsää, 14,8 % maatalousmaata, 5,5 % teollisuusaluetta ja 1,6 % vesistöjä. Kunnan länsiosa kuuluu rajavyöhykkeeseen.


title: Suuri-Lutska

text: Pinnanmuodostukseltaan kunta on jokilaakson halkomaa kumpuilevaa tasankoa. Alueella on paljon soita. Laukaanjokeen laskee Solkanjoki (ven. "Solka"). Kunnan etelärajalla sijaitsee Narvan tekojärvi ja pohjoisessa Palokkaanjärvi. Hyötykaivannaisiin kuuluvat fosforiitti, karbonaattimineraalit, hiekka, sora, savi ja turve. Palokkaanjärven ympäristö kuuluu Kattilan rauhoitusalueeseen.


title: Suuri-Lutska

text: Kingiseppskin taajaman lisäksi kuntaan kuuluu Tukenan (ven. "Tugany") asemataajama ja kaksikymmentä kylää: Aleksandrovskaja Gorka, Karlovo, Konova ("Komarovka"), Kopola ("Pervoje Maja"), Koskina ("Koškino"), Kotko, Kukkosi, Mannakka, Paatoka ("Padoga"), Pieni-Lutska ("Malyi Lutsk"), Pulkkala ("Pulkovo"), Pätnitsä ("Novopjatnitskoje"), kaksi Saahonia ("Zahonje-1" ja "Zahonje-2"), Saapina ("Žabino"), Salansuu, Serjožino, Suuri-Lutska, Sveisk ja Zaretšje.


title: Suuri-Lutska

text: Kingiseppskin keskustaajamassa asuu lähes 60 % kunnan väestöstä. Muita suurempia keskuksia ovat yli 200 asukkaan Pätnitsä, Saahoni-2, Pieni-Lutska ja Koskina. Suuren-Lutskan kylässä on 86 asukasta (vuonna 2011). Kunnan alueella sijaitsee lukuisia puutarhapalsta-alueita. Kesäasukkaiden määräksi arvioidaan 15 600 henkeä.


title: Suuri-Lutska

text: Kunnan pohjoisosa on vanhaa inkerikkojen asuinaluetta. Pulkkalassa, Salansuussa sekä hävinneissä Hankolassa (ven. "Annovka") ja Suokylässä on asunut inkerinsuomalaisia. Kukkosin kylässä on puhuttu inkeroisvaikutteista vatjan kieltä. Nykyään valtaosa asukkaista on venäläisiä.


title: Suuri-Lutska

text: Keskiajalla Suuren-Lutskan alue kuului Novgorodin tasavaltaan ja sittemmin Moskovan Venäjään. 1600-luvun alussa sen valtasi Ruotsi, ja autioituneihin kyliin muutti luterilaisia inkerinsuomalaisia. Venäjä valloitti alueen takaisin 1700-luvun alussa. Paikalliset talonpojat joutuivat ensin Aleksandr Menšikovin ja hänen jälkeensä eri aatelissukujen maaorjiksi. Pietari Suuri perusti vuonna 1710 Saapinan kylään lasitehtaan. 1800-luvulla Laukaanjoen rannoilla sijaitsi rikkaiden ja tunnettujen henkilöiden kartanoita. Pätnitsän kylässä on säilynyt Aleksandr Puškinin äidin sukulaisten Rotkirhien kartano.


title: Suuri-Lutska

text: Nykyinen vuonna 2004 perustettu kunta on saanut nimensä kyläneuvoston keskuksena toimineesta Suuren-Lutskan kylästä. Vuonna 1974 kyläneuvoston hallinto siirrettiin sovhoosin keskukseksi rakennettuun Kingiseppskin taajamaan.


title: Suuri-Lutska

text: Kunnan läpi kulkee Pietarin ja Tallinnan välinen rautatie sekä siitä Veimarissa Autovaan haarautuva rata. Paikallisjunat pysähtyvät Salan asemalla. Eteläosan läpi kulkee myös Pietarista Viron rajalle johtava valtatie M11. Kingiseppskistä ja Laukaanjoen varrella sijaitsevista kylistä on linja-autoyhteydet Jaamaan. Suuren-Lutskan kylän lähellä sijaitsee harjoituskäytössä oleva lentokenttä.


title: Suuri-Lutska

text: Seudun pääelinkeinot ovat teollisuus ja maatalous. Kunnan alueella toimii kemian tehdas Fosforit, lasipakkaustehdas Veda-pak sekä joukko muita tuotantolaitoksia. Maatalousyritykset tuottavat maitoa, lihaa, viljaa ja vihanneksia.


title: Suuri-Lutska

text: Keskustaajaman palveluihin kuuluvat lastentarha, keskikoulu, kulttuuritalo, kirjasto, pieni poliklinikka, vanhainkoti, posti ja joukko kauppoja. Eräitä julkisia palveluja on Koskinassa ja Saahoni-2:ssa. Kunnan asukkaat käyttävät myös Jaaman, Ivangorodin ja Laukaansuun palveluja.


title: Suuri-Lutska

text: Paikallisia nähtävyyksiä ovat Aleksandrovskaja Gorkan, Pätnitsän ja Salansuun kartanoalueet sekä Kopolan kivestä rakennettu tuulimylly. Seudulla on myös useita toisen maailmansodan muistomerkkejä.


title: Ellen Johnson

text: Ellen Johnson on yhdysvaltalainen ateistinen aktivisti. Hän toimi American Atheists -järjestön puheenjohtajana vuosina 1995–2008.


title: Ellen Johnson

text: Johnson on toisen sukupolven ateisti. Hän valmistui maisteriksi valtio-opissa New School for Social Researchista.


title: Ellen Johnson

text: Johnson ei luota Jeesuksen historiallisuuteen; hän ei katso, että siitä olisi olemassa todisteita.


title: Sonia Dronier

text: Sonia Dronier (taiteilijanimeltään Viktor Lazlo, s. 7. lokakuuta 1960 Lorient) on ranskalainen laulaja. Hän opiskeli Belgiassa, jossa hänet pääasiassa tunnetaan. Hänet tunnetaan parhaiten hitistä "Breathless" ja Eurovision laulukilpailusta vuonna 1987, jonka hän juonsi.


title: Kuninkaan lautakunta

text: Kuninkaan lautakunta (ruots. "konungsnämnden") oli Ruotsin kuninkaan Eerik XIV:n 1561 perustama ylin tuomioistuin. Se toimi paitsi laamanninoikeuksien ylioikeutena, myös ensimmäisenä oikeusasteena jutuissa, joita laamanninoikeudet eivät voineet ratkaista. Kuninkaan lautakunta kiersi myös maakunnissa pitäen istuntoja kaupungeissa ja markkinapaikoilla.


title: Kuninkaan lautakunta

text: Eerikin neuvonantajan Yrjänä Pietarinpojan toimiessa syyttäjänä lautakunta tuli tunnetuksi Eerikin vastustajille langetetuista ankarista tuomioista. Lautakunta langetti runsaasti kuolemanrangaistuksia ja toimi kuninkaan mielivaltaisen hallintotavan välineenä.


title: Kuninkaan lautakunta

text: Kuninkaan lautakunta lakkautettiin Eerikin kukistuttua. Sen vuosina 1562–1567 pitämä tuomiokirja on julkaistu "Historiska handlingar" -teossarjassa (osa 13:1) vuonna 1884.


title: Antero Jakoila

text: Raimo Antero Jakoila (s. 17. lokakuuta 1945 Vaasa) on suomalainen kitaristi, säveltäjä, sovittaja ja tuottaja. Jakoila on toiminut lukuisten studiosessioiden muusikkona, tuottajana ja sovittajana ja osallistunut yli 100:n suomalaisen kevyen musiikin klassikkoteoksen tekemiseen. Yli 3000 julkaistulla levytyksellä hän on yksi eniten levyttäneitä suomalaisia muusikkoja. Jakoila on perehtynyt eri musiikkityyleihin ja ammentanut sävellys- ja sovitustyöhönsä vaikutteita bluesista tangoon, rockista flamencoon ja klassiseen sekä kirjoittanut teoksia yhtyeille ja kitaraorkesterille ja julkaissut teoksiaan nuottikokoelmina. Flamencon, etelä-amerikkalaisen musiikin ja monen muun musiikkityylin suomalaisena pioneerina Jakoila on luonut suomalaista musiikkisoundia studio- ja levytyssessioissa akustisilla ja sähköisillä instrumenteilla ja kokeili jo varhain esim. intialaisen sitarin (1968) ja syntetisaattorikitaran (1978) mahdollisuuksia. Jakoila on esiintynyt muun muassa Hectorin, Baddingin ja Tuomari Nurmion taustayhtyeissä, The Boys -yhtyeessä, Rag's Bandissa sekä Dave Lindholmin ja M. A. Nummisen kanssa. Jakoila on julkaissut seitsemän soololevyä ja kaksi nuottivihkoa.


title: Antero Jakoila

text: Oman soolotuotantonsa lisäksi Jakoila on tehnyt sävellyksiä myös muille artisteille, kuten M. A. Nummiselle. Jakoila on ollut muusikkona mukana monen elokuvan soundtrackilla vuodesta 1970 lähtien. Viime vuosina hän on tehnyt musiikkia Aki Kaurismäen elokuviin ja hänen Mastango-tango-yhtyeensä on esiintynyt Kaurismäen kanssa Cannesin filmijuhlilla. Maita joissa Jakoila on konsertoinut ovat Ranska, Saksa, Kuuba, Nicaragua, Sveitsi, Bulgaria, Tanska, Venäjä ja Ruotsi.


title: Antero Jakoila

text: Antero Jakoilan soittimia ovat akustiset kitarat (klassinen, flamenco), sähkökitarat, teräskielinen- ja 12-kielinen kitara, tres, mandoliini, mandola, cuatro ja dobro. Levyillä hänen soittimina mainitaan myös perkussiot, basso ja taustalaulaja. Jakoila on yksi ensimmäisiä suomalaisia levyttäneitä muusikoita joka soitti intialaista sitaria ja syntetisaattorikitaraa.


title: Antero Jakoila

text: Soolojulkaisuilla esiintyvät "Antero Jakoila Recording Band" ja "Antero Jakoila Ensemble". Hän on esiintynyt duona Dave Lindholmin ja M.A. Nummisen kanssa. Vierailevia artisteja Jakoilan soolojulkaisuilla ovat mm. Ciro Perez, Gustavo Beyetelmann, Cesar Stroscio, , Roberto Tormo, Otto Donner, Jukka Linkola, Jarmo Savolainen, Sakari Kukko, Kimmo Pohjonen, Heikki Virtanen, Hector, Dave Lindholm, Reino Laine, Pertti Päivinen, Ulf Krokfors, Make Lievonen, Petri Ikkelä, Pepe Ahlqvist, Harri Saksala, Aale Lindgren, Kai Olander, Tapio Aaltonen, Matti Koskiala, Tomi Parkkonen, Hillel Tokazier, Niklas Nylund, Mikki Nuorivaara, Roope Rossi, Mikko Helenius, Mauri Saarikoski, Harri Kaitila, Sanna Kurki-Suonio, Kristiina Kuusisto, Päivi Kärkäs + jousiensemblet.


title: Andreas Ivanschitz

text: Andreas Ivanschitz (s. 15. lokakuuta 1983 Eisenstadt) on itävaltalainen jalkapalloilija, pelipaikaltaan keskikenttäpelaaja.


title: Andreas Ivanschitz

text: Ivanschitz pelasi junioriaikanaan ASK Baumgartenin joukkueessa. Ammattilaisurallaan hän edusti pitkään SK Rapid Wieniä (1998–2005), jonka aikana hän ehti voittaa Itävallan liigamestaruuden vuonna 2005; samana vuonna hän oli myös Cup-finaalissa, jossa joukkue taipui Austria Wienille 3–1. Hänet valittiin myös Itävallan vuoden pelaajaksi vuonna 2003.


title: Andreas Ivanschitz

text: Vuonna 2006 Ivanschitz edusti kotimaassaan FC Red Bull Salzburgia. Hän pelasi kolmetoista ottelua ja teki yhden maalin. Hän oli lainalla Panathinaikosissa vuosina 2006–2008, jossa hän pelasi 50 ottelua ja teki seitsemän maalia. Kaudeksi 2008–2009 hän siirtyi pysyvästi Panathinaikosiin ja pelasi 17 ottelua tehden kolme maalia. Vuosiksi 2009–2011 hänet lainattiin 1. FSV Mainz 05:een, jossa hän pelasi 47 ottelua ja teki yhdeksän maalia. Kaudeksi 2011–2012 hän siirtyi pysyvästi Mainziin.


title: Andreas Ivanschitz

text: Maajoukkueessa Ivanschitz debytoi vuonna 2002. Hänet valittiin Itävallan ja Sveitsin EM-kilpailuihin 2008.


title: Kaukasiankoira

text: Kaukasiankoira on vanha Kaukasian alueelta kotoisin oleva laumanvartijarotu, jota on käytetty vartiointiin ja kotieläinten suojeluun pedoilta. Paimenkoira se ei kuitenkaan ole. Kaukasiankoiran tyyppisiä koiria tiedetään olleen jo 2 000–3 000 vuotta sitten. Se on suurikokoinen, mutta erittäin ketterä, jopa kissamainen, liikkeissään. Kaukasiankoiralla on erittäin voimakas itsesuojeluvaiston ohittava laumansuojeluvietti, joten se tilanteen vaatiessa taistelee luovuttamatta kuolemaansa asti. Venäjällä sitä käytetään vartijana vankiloissa, sotilaskohteissa, teollisuudessa ja poliisikoirana. Rodun ominaisuuksiin kuuluu poikkeuksellisen hyvä kuulo.


title: Kaukasiankoira

text: Kaukasiankoiran säkäkorkeus on uroksilla 70–97 cm, naarailla 62–85 cm. Sen pää on massiivinen, selkä leveä ja lihaksikas. Päällyskarva on suoraa ja karheaa, aluskarva runsasta ja päällyskarva vaaleampaa. Karvatyyppiä on kahta, lyhyttä ja pitkää. Väreinä ovat harmaan eri sävyt; erilaiset, yleensä vaaleasta ruosteenväriseen olevat sävyt; ruosteenruskea, oljenkeltainen, valkoinen, maanvärinen, turkki voi olla juovikas tai myös laikukas tai täplikäs. Varsinkin urospuolisilla kaukasiankoirilla on kaulassaan petoeläimen puremilta suojaava löysästä nahasta muodostunut kurkkupussi.


title: Kaukasiankoira

text: Koirien ruokavalio on vaihtelevaa ja ruoansulatus käsittelee kalan ruotoja ja eläinten luita karkeasti, joten ulosteissa saattaa löytyä isojakin ruodon ja luun kappaleita. Kaukasiankoira voi tulla toimeen vahingoittumatta jopa viikon ilman kiinteää ravintoa, mikäli sillä vain on riittävästi vettä saatavilla. Muutenkin koiran ravinnontarve on vähäisempi kuin koiran ulkonäöstä ja koosta voisi päätellä, ja runsasenerginen ravinto on sille jopa haitallista. Mikäli kaukasiankoira ei saa ravintoa säännöllisesti, se menee elintoiminnoiltaan hitaampaan tilaan ja vähentää liikkumistaan säästääkseen energiaansa.


title: Kaukasiankoira

text:
Kaukasiankoira on suojellut paimenia ja heidän laumojaan suurpedoilta Kaukasus-vuoristossa jo vuosisatoja. Erinomaiseksi vartijaksi kaukasiankoiran tekee sen luonne. Se rakastaa yli kaiken omaa laumaansa, ja vihaa tunkeilijoiksi ja uhkaksi katsomaansa koko sydämestään säilyttäen epäilyksensä tuntematonta kohtaan pitkään vaarattomaksi havaitsemisen jälkeenkin. Laumansa jäseniksi koira hyväksyy miltei mitä tahansa isäntäänsä mukaillen ja leimaantuu niihin voimakkaasti. Koiran suunnitelmallinen sosiaalistaminen lauman ulkopuolisiin ihmisiin, tilanteisiin ja muihin eläimiin on välttämätöntä.
Kaukasialainen ei tunne luontaista pelkoa suurpetoja, kuten susia, ilveksiä, ahmoja tai karhuja kohtaan. Se ei kuitenkaan aktiivisesti hakeudu välikohtauksiin, mikäli ei tunne laumansa olevan uhattuna.


title: Kaukasiankoira

text: Kaukasiankoira tulee oikein kasvatettuna ja sosiaalistettuna toimeen sekä ihmisten että muiden eläinten kanssa, eikä sinällään poikkea yleisellä paikalla käytöksellään muista koiraroduista. Pois omalta reviiriltään oleva koira voi vaikuttaa flegmaattiselta tai jopa sairaalta, mutta tästä vaikutelmasta huolimatta ne tarkkailevat koko ajan ympäristön tapahtumia ja seuraavat isäntänsä reaktioita tapahtumiin valmiina suojelemaan tätä tai tämän omaisuutta. Laumansa ja isäntänsä keskuudesta erossa oleva kaukasiankoira on epäluuloinen, muttei hyökkäysviettinen, vieraita ihmisiä kohtaan mikäli sitä itseään ei suoranaisesti uhata.


title: Kaukasiankoira

text: Vastuunsa tuntevat kasvattajat eivät mielellään luovuta kaukasiankoiraa perheen ensimmäiseksi koiraksi. Vaikka kaukasiankoiran hankkimista harkitsevalla olisi aikaisempaakin kokemusta koirista, kaukasiankoira ei välttämättä ole suositeltava rotu suuren haasteellisuutensa takia.


title: Kaukasiankoira

text: Rodun kasvattaminen Tanskassa on ollut kiellettyä vuodesta 2010.


title: Hell (Venomin albumi)

text: Hell on brittiläisen black metal -yhtye Venomin 12. pitkäsoitto. Se julkaistiin maailmanlaajuisesti 9. kesäkuuta 2008, paitsi Yhdysvalloissa, jossa se julkaistiin päivää myöhemmin. Albumin on julkaissut Sanctuary Records, mutta Universal Records julkaisi siitä myös vinyylipainoksen. Normaalin vinyylin lisäksi siitä ilmestyi myös rajoitettu kuvavinyylipainos..


title: Hell (Venomin albumi)

text: Albumi oli aluksi tarkoitus julkaista 26. toukokuuta ja päivää myöhemmin Yhdysvalloissa, mutta albumin julkaisu lykkääntyi parilla viikolla.


title: Fight of the Century

text: Fight of the Century () oli nyrkkeilyottelu, joka käytiin 8. maaliskuuta 1971 New Yorkin Madison Square Gardenissa Yhdysvalloissa maailmanmestari Joe Frazierin ja haastaja Muhammad Alin välillä. Panoksena oli raskaansarjan maailmanmestaruus. Ensimmäistä kertaa nyrkkeilyhistoriassa vastakkain oli kaksi voittamatonta raskaansarjan maailmanmestaria, sillä Ali oli vuonna 1967 menettänyt mestaruutensa häviämättä otteluakaan kieltäydyttyään osallistumasta Vietnamin sotaan.


title: Fight of the Century

text: Ottelu kesti täydet 15. erää. Ali hallitsi ottelun alkua liikkumalla, mutta Frazier onnistui ottamaan kamppailun hallintaansa puolessa välissä ja kaatamaan Alin kanveesiin viimeisessä erässä. Joe Frazier julistettiin voittajaksi pistein.


title: Fight of the Century

text: Ali ja Frazier kohtasivat "Fight of the Centuryn" jälkeen vielä kahdesti "Super Fight II"- ja "Thrilla in Manila" -nimillä tunnetuissa otteluissa. Heidän kolmen ottelun sarjaansa pidetään yleisesti nyrkkeilyhistorian klassikkona.


title: Fight of the Century

text: Alin kieltäydyttyä lähtemästä sotaan vuonna 1967 häneltä otettiin nyrkkeilylisenssi pois lähes 3 vuoden ajaksi. Alin saatua lisenssinsä takaisin vuonna 1970 hän oli kukistanut kaksi helpompaa vastustajaa, Jerry Quarryn kolmieräisessä kamppailussa, sekä Oscar Bonavenan, joka kesti Alia vastaan viidenteentoista erään asti. Frazier taas oli noussut molempien liittojen (WBA:n ja WBC:n) kiistattomaksi maailmanmestariksi kukistettuaan WBA:n mestaruusottelussa Jimmy Ellisin. Tätä ennen hän oli pitänyt hallussaan WBC:n tunnustamaa NYSBC:n maailmanmestaruutta.


title: Fight of the Century

text: Frazierin ja Ellisin välisen ottelun jälkeen Muhammad Ali luovutti Frazierille WBC:n maailmanmestaruusvyönsä ilmoitettuaan juuri lopullisesta vetäytymisestään kehistä. Hän kuitenkin pyörsi päätöksensä ja parin välinen ottelu päätettiin järjestää. Ottelua Alin ja Frazierin välillä oli suunniteltu jo ennen Alin paluun varmistumista, jolloin ottelupaikan valinnalla oli aiottu kiertää hänen lisenssittömyyttään. Mahdollisia ottelupaikkoja etsittiin Yhdysvaltojen ulkopuolelta ja ottelun käymistä lentokoneessa ehdotettiin myös jossakin vaiheessa. Molemmille kamppailijoille maksettiin 2,5 miljoonan dollarin ottelupalkkiot, joita pidettiin omana aikanaan ennenkuulumattoman suurina. Esimerkiksi "New York Postin" kolumnisti Milton Gross kuvaili ihmetystään toteamalla, ettei viihdemaailman historiassa ole "koskaan aiemmin maksettu viittä miljoonaa yhden illan työstä".


title: Fight of the Century

text: Kyseessä oli ensimmäinen kerta nyrkkeilyhistoriassa, kun kaksi voittamatonta raskaansarjan ottelijaa kohtasi maailmanmestaruusottelussa ja ottelu olikin näkyvästi esillä mediassa. Kamppailulla itsellään oli symbolista arvoa kansalle. Ennen ottelua Ali, joka ei ollut lähtenyt Vietnamin sotaan, nousi sodanvastaisen, nuoren ja mustan kansakunnan edustajaksi, kun taas Frazier toimi symbolina konservatiivisille, isänmaallisille ja valkoisille, jotka puolustivat sotaa. Haastaja Ali vaikutti vastakkainasettelun syntyyn nimittelemällä Frazieria "Setä Tuomoksi" (eng. "Uncle Tom"), mikä tarkoittaa valkoisia nöyristelevää mustaa, ja on yksi pahimpia nimityksiä, joilla musta voi toista mustaa solvata. "Setä Tuomon" lisäksi Ali sanoi Frazierin olevan Jerry Quarrya helpompi vastustaja ja nimitteli häntä "sivistymättömäksi" sekä "gorillaksi".


title: Fight of the Century

text: Henkilökohtaisuuksiin mennyt hyökkäys huomattiin myös mediassa. Esimerkiksi "New York Daily Newsin" toimittaja Dick Young tuomitsi sen yrityksenä "valkopestä" Frazier.


title: Fight of the Century

text: Ottelua edeltävinä päivinä Alin suosio kasvoi ja hän joutui New Yorkin kaduilla liikkuessaan usein ihailijoidensa piirittämäksi. Nyrkkeilijän turvallisuuden taatakseen ottelun järjestäjät määräsivät haastajan pysyttelemään koko ottelupäivän ajan Madison Square Gardenin pukuhuoneessaan, mikä Alin valmentaja Angelo Dundeen mukaan lannisti hänet. Tämä ei kuitenkaan näkynyt ulospäin, sillä ottelua edeltäneessä lääkärintarkastuksessa Ali tyylilleen uskollisena vastasi vitsaillen lääkärin esittämiin kysymyksiin.


title: Fight of the Century

text: Maailmanmestari Joe Frazier lähti otteluun ennakkosuosikkina kertoimin 6 : 5. Liput otteluun maksoivat 25 - 250 dollaria ja ne myytiin loppuun jo ensimmäisenä myyntipäivänä, mikä nosti lipputulot 1 352 951 dollariin. Ottelussa tehtiin Madison Square Gardenin uusi yleisöennätys 20 455 katsojalla ja sitä seurasi 300 miljoonaa televisionkatsojaa 46 maassa. Katsojien joukossa oli monia aikansa julkisuuden henkilöitä, kuten baseball-pelaaja Joe DiMaggio, astronautti Alan Shepard sekä televisio-esiintyjä David Frost. Laulaja Frank Sinatra työskenteli "Life"-lehden valokuvaajana.


title: Fight of the Century

text: Haastaja Ali aloitti ottelun aggressiivisesti ilmeisen tietoisena siitä, että Frazier on heikoimmillaan kamppailun alussa. Hän yritti saada Frazierin turhautumaan tanssimalla aivan tämän edessä hymy kasvoillaan, ja provosoi tätä heiluttamalla päätään leikillisesti aina, kun Frazier sai vasemman koukkunsa perille. Muutamien erien ajan haastaja pystyi iskemään mestaria jabeillaan ja välttämään tämän hyökkäyksiä, mutta ottelun puolivälissä hän joutui lopettamaan liikkumisen väsymyksen iskettyä. Ali yritti säästää voimiaan nojaamalla köysiin, jolloin Frazier alkoi iskemään häntä vartaloon.


title: Fight of the Century

text: Läpi ottelun Frazier nousi kumarasta asennostaan astettain ylemmäs voidakseen vastata paremmin Alin jabeihin. Ottelu kääntyikin vähitellen mestarin hallinnaksi: 11. erässä Frazier iski Alia kahdella koukulla kasvoihin ja vartaloon, saaden tämän polvet notkahtelemaan. Tokkuraisena esiintynyt Ali käytti lähes koko 13. erän otellen epäaktiivisesti kulmasta käsin. 14. erässä hän yritti kääntää kamppailun takaisin hallintaansa ja vei erän nimiinsä aktiivisuudellaan. 15. erässä Ali yritti pakon edestä hakea tyrmäystä, jolloin Frazier onnistui kaatamaan hänet kanveesiin voimakkaalla vasemmalla koukullaan. Iskua on kutsuttu yhdeksi kuuluisimmista yksittäisistä iskuista nyrkkeilyhistoriassa ja se pääsi "Sports Illustratedin" kanteen.


title: Fight of the Century

text: Viisi minuuttia kamppailun jälkeen Frazier julistettiin maailmanmestaruusottelun voittajaksi yksimielisesti pistein 8 - 6 - 1, 11 - 4 ja 9 - 6. Kyseessä oli Alin uran ensimmäisen tappio.


title: Fight of the Century

text: Nyrkkeilyvalmentaja Cus D'Amato kuvaili ottelua suureksi draamaksi, vaikka huomauttikin, ettei kumpikaan ottelija otellut itselleen tyypillisellä tavalla: Frazier yritti jatkuvasti iskeä Alia kasvoihin vartalon sijaan, kun taas Ali liikkui tavanomaista vähemmän. Norman Mailer taas korosti haastajan urheutta "Life"-lehden julkaisemassa artikkelissa. Hän sanoi Alin selvinneen kaikesta ottelun mukanaan tuomasta kidutuksesta seisoen vielä lopussakin omin jaloin.


title: Fight of the Century

text: Ennen ottelun alkua Muhammad Ali oli luvannut ryömiä kehän läpi kontallaan ja julistaa Frazierin kaikkien aikojen suurimmaksi nyrkkeilijäksi, jos häviäisi tälle. Kun haastaja ei antamastaan lupauksesta huolimatta tehnyt tätä, pyysi Frazier apulaisiaan hakemaan haastajan paikalle.


title: Fight of the Century

text: Frazier joutui ottelun jälkeen viettämään kolme viikkoa sairaalassa, kun taas Ali pääsi heti selittelemään medialle tappionsa syitä. Ali väitti ottelun jälkeen mm. hävinneensä "valkoisen miehen päätöksellä", ja kaikkien nähneen, että hän oli ottelun todellinen voittaja. "Baltimore Sun" -lehdelle antamassaan haastattelussa hän kuitenkin sanoi suovansa voittajalleen täyden kunnian saavutuksesta ja totesi: "Häviö tekee minusta luultavasti paremman miehen. En itke, eikä muidenkaan kannata itkeä". Hänen arveltiin joissakin veikkauksissa lopettavan nyrkkeilyuransa tappion jälkeen, vaikka Alia toisaalta pidettiinkin ainoana miehenä, josta löytyisi vastusta Joe Frazierille. Tästä syystä neuvottelut uusintaottelusta alkoivatkin melkein heti "Fight of the Centuryn" jälkeen.


title: Fight of the Century

text: Joe Frazier puolusti mestaruuttaan kamppailun jälkeen kahdesti, ennen kuin menetti sen George Foremanille "Sunshine Showdown"-nimellä tunnetussa kamppailussa. Muhammad Ali taas otti haltuunsa kansallisen NABF:n mestaruuden. Hän ja Frazier kohtasivat seuraavan kerran vuonna 1974 "Super Fight II"-nimellä tunnetussa kamppailussa, jossa ratkaistiin maailmanmestari George Foremanin haastaja. Ali voitti kamppailun ja maailmanmestaruuden Foremania vastaan käymässään "Rumble in the Jungle"-ottelussa, jonka jälkeen Frazier ja Ali kohtasivat vielä kolmannen kerran "Thrilla in Manilaksi" kutsutussa kamppailussa, jonka Ali myös voitti. Frazierin ja Alin käymää kolmen ottelun sarjaa pidetään yleisesti nyrkkeilyhistorian klassikkona.


title: Peter Twiss

text: Lionel Peter Twiss OBE (23. heinäkuuta 1921 – 31. elokuuta 2011) oli brittiläinen lentäjä. Hän sai Distinguished Service Crossin palveluksestaan toisessa maailmansodassa.


title: Peter Twiss

text: Twiss piti vuosina 1956–1957 hallussaan Fairey Delta 2 -yliäänikoelentokoneella saavuttamaansa ilmailun nopeuden maailmanennätystä. Hän kuoli 90-vuotiaana elokuussa 2011.


title: Alex Barros

text: Alex Barros (s. 18. lokakuuta 1970 São Paulo, Brasilia) on brasilialainen ratamoottoripyöräilijä. Pitkän MotoGP-uran jälkeen hän meni ajamaan Superbike World Championship-sarjaan kaudella 2006. Hän palasi MotoGP-sarjaan kaudeksi 2007, mutta lopetti kauden jälkeen.


title: Alex Barros

text: Barros aloitti kilpailemisen 8-vuotiaana, kun hän voitti heti ensimmäisen kilpailunsa Brasilian minimotomestaruuskilpailussa. Vuonna 1981 hän kilpaili Brasilian 50cc-luokassa, ja 1985 hän voitti Brasilian 250cc-luokan mestaruuden. Vuonna 1986 hän debytoi kansainvälisessä 80cc-luokassa -- hän valehteli ikänsä, jotta hän voisi kilpailla Espanjan GP:ssä 15-vuotiaana. Hän sijoittui loppupisteissä 13. sijalle saatuaan 6 pistettä. Vuonna 1987 hän kilpaili jälleen 80cc-luokassa sijoittuen 17. sijalle saatuaan 8 pistettä.


title: Alex Barros

text: Vuonna 1988, Barros debytoi kansainvälisessä 250cc-luokassa, eikä saanut ainuttakaan pistettä. Seuraavana vuonna hän sijoittui 18. sijalle saatuaan 30 pistettä.


title: Alex Barros

text: Vuonna 1990 Alex Barrosista tuli nuorin kuljettaja, joka kilpaili kuninkuusluokassa. Hän oli tuolloin 20-vuotias. Ensimmäisenä vuonnaan hän saavutti 12. sijan saatuaan 57 pistettä. Merkittäviä tuloksia olivat Yhdysvaltain ja Saksan GP:n 8. sijat sekä Belgian GP:n 5. sija. Kaksi vuotta myöhemmin Barros saavutti ensimmäisen palkintopallipaikkansa ajettuaan kolmanneksi Alankomaiden GP:ssä.


title: Alex Barros

text: Vuonna 1993 hän teki todellisen läpimurron mentyään Suzuki-talliin. Hän saavutti Yhdysvaltain GP:n aika-ajoissa kolmannen lähtöpaikan. Sen jälkeen Espanjassa hän otti ensimmäisen osakilpailuvoittonsa ja sijoittui maailmanmestaruuspisteissä kuudenneksi tallikaveri Kevin Schwantzin voittaessa maailmanmestaruuden. Seuraavana vuonna Barros sai pisteitä yhtä lukuun ottamatta kaikista kilpailuista. 1996 Barros sijoittui maailmanmestaruuspisteissä neljänneksi, ja toisti saavutuksen vuosina 2000-2002. Ensimmäisenä MotoGP-kautenaan (kun kuutiosenttirajoitusta nostettiin 990 kuutioon) hän sai 206 pistettä ja jäi vain 11 pistettä kakkostilasta. 2003 oli vaikea kausi Barrosille loukkaantumisten takia, mutta vuonna 2004 hän sijoittui jälleen neljänneksi kaudella, jota dominoivat Valentino Rossi, Sete Gibernau ja Max Biaggi. Vuonna 2005 Barros saavutti ensimmäisen MotoGP-luokkansa voiton Portugalin GP:ssä, mutta sijoittui vasta 8. sijalle MM-pisteissä, eikä kisannut seuraavalla kaudella MotoGP-luokassa. Vuonna 2007 hän palasi MotoGP-luokkaan Ducati-tallin väreihin.


title: Alex Barros

text: Kaudeksi 2006 Barros meni Superbike-sarjaan Klaffi Honda-talliin. Hän nappasi Phillip Islandin lähdöistä kaksi palkintopallipaikkaa, sekä toisen ja neljännen sijan Monzasta. Hän sijoittui sarjassa kuudennelle tilalle.


title: Hugo Heyrman

text: Hugo Heyrman (tunnetaan myös nimellä Dr. Hugo Heyrman), (s. 20. joulukuuta, 1942) on belgialainen taidemaalari ja multimediataiteilija. Heyrman kuvailee itseään uusmedian teoreetikoksi.


title: Hugo Heyrman

text: Hugo Heyrman syntyi Antwerpenissä, jossa hän elää ja työskentelee.


title: Aage Dons

text: Aage Dons (19. elokuuta 1903 - 20. lokakuuta 1993) oli tanskalainen romaanikirjailija, jonka teoksia on käännetty myös suomeksi. Nuorena hän opiskeli yliopistossa ja halusi tulla muusikoksi. Esikoisteoksensa "Walpurgisnacht" hän julkaisi vuonna 1931.


title: Aage Dons

text: Dons kirjoitti yli 30 kirjaa. Teoksissaan hän kuvaa mm. yksinäisten ihmisten elämää. Dons sai eläessään lukuisia palkintoja, kuten tanskalaisen Kriitikkopalkinnon vuonna 1973.


title: Clement Greenberg

text: Clement Greenberg (16. tammikuuta 1909 – 7. toukokuuta 1994) oli yhdysvaltalainen taidekriitikko. Hän tuli tunnetuksi abstraktin ekspressionismin ja muun muassa Jackson Pollockin puolestapuhujana. Greenberg asetti vastakkain kitschin ja "korkean" modernismin, puolusti avantgarden, formalismin ja modernismin teoriaa sekä kehitti jyrkkää ja selkeää formalistista taidekritiikkiä.


title: Clement Greenberg

text: Greenbergin lähestymistapa taidekritiikkiin oli avoimesti formalistinen. Hän uskoi, että vaikka muoto ei ole taiteen lopullinen kokonaisuus, se tarjoaa ainoan kiinteän perustan, jonka mukaan voi tehdä sekä arvioita laadusta, että olettamuksia eri taideteosten suhteellisesta luonteesta.


title: Clement Greenberg

text: Greenberg syntyi Bronxissa, New Yorkissa juutalaiseen perheeseen. Vuonna 1914 perhe muutti Norfolkiin, Virginiaan jossa perheen isä toimi kauppiaana. Greenbergit muuttivat kuusi vuotta myöhemmin Brooklyniin, New Yorkiin, jossa isä toimi tehtailijana.


title: Clement Greenberg

text: Greenberg valmistui vuonna 1930 Syracusen yliopistosta pääaineenaan kirjallisuus. Valmistuttuaan Greenbergin oli vaikea löytää töitä, joten hän opiskeli saksaa, italiaa, ranskaa ja latinaa. Vuonna 1933 hän aloitti isänsä kanssa liikeyrityksen, josta kuitenkin luopui pari vuotta myöhemmin. Greenberg sai työpaikan valtion satamavirkailijana ja alkoi toimia New Yorkin satamalaitoksen tullin arviointitarkastajana. Tässä asemassa hänelle tarjoutui mahdollisuus aloittaa ura esseistinä. Talvella 1939 Greenberg julkaisi ensimmäisen arvostelunsa, jonka aihe oli Bertolt Brechtin romaani. Näin alkoi viisikymmentä vuotta jatkunut kriittinen kirjoittaminen taiteesta ja kulttuurista.


title: Clement Greenberg

text: Greenbergin kriitikon työ oli aktiivista 1940-luvulla. Hän toimi trotskilaisen "Partisan Review" aikakauslehden toimittajana 1940-1942 ja 1942-1949 vasemmistolaisen "The Nation" lehden taidekriitikkona. Elokuussa 1944 hän aloitti kaksi kertaa kuukaudessa ilmestyneen "Contemporary Jewish Record"in toimituspäällikkönä. Nimellä "Commentary" jatkaneen lehden avustajana hän toimi vuoteen 1957 asti.


title: Clement Greenberg

text: Greenberg omistautui vuoteen 1941 asti pääasiassa kirjallisuuskritiikille. Toukokuussa 1941 hän julkaisi "Nation"issa ylistävän kirjoituksen Paul Kleestä.


title: Clement Greenberg

text:
Pari vuotta aikaisemmin Greenberg oli julkaissut kaksi esseetä "Partisan Review"issä. ”Avantgarde ja Kitsch” (1939) oli manifesti, jossa Greenberg erotti jyrkästi ”oikean kulttuurin” ja ”populaaritaiteen”. Hän väitti, että taideteoksen laadulla ei ollut mitään tekemistä aikansa yhteiskunnallisten tai poliittisten arvojen kanssa. ”Vetäytymällä pois kokonaan julkisuudesta”, hän kirjoitti, ”avantgarde runoilija tai taiteilija pyrkii pitämään yllä taiteensa korkeaa tasoa sekä kaventamalla sitä että nostamalla sen absoluuttiseen ilmaisuun…” Hän väitti, että tämä oli välttämätöntä, koska moderni yhteiskunta oli alentanut korkean taiteen kitschiksi.
Esseessään ”Towards a Newer Laocoon” (Kohti uudempaa Laokoonia), joka julkaistiin "Partisan Review"issä vuonna 1940 Greenberg selvitti, miksi avantgardetaiteilijoiden täytyi välttämättä erota traditionaalisesta aihepiiristä ja antaa uutta painoarvoa muodolle.


title: Clement Greenberg

text: Greenbergin varhaiseen ajatteluun vaikuttivat Karl Marxin ja Hans Hofmannin teoriat. Hän kiinnostui avantgardesta tutkiessaan marxilaista teoriaa, joka Greenbergin mukaan antoi aihetta arvella, että abstrakti taide oli vallankumouksellinen siirtymä pois esittävän maalaustaiteen laajan suosion vetovoimasta Yhdysvalloissa. Vielä tärkeämpi oli kuitenkin saksalaisyntyisen taidemaalarin ja taideopettajan Hans Hofmannin vaikutus. Vuonna 1938 ja 1939 Greenberg opiskeli kurssilla, joilla Hofman hän korosti maalauksen muodollisten ominaisuuksien tärkeyttä – väriä, viivaa, tasoa sekä ”työntöjä” ja ”vetoja” litteällä maalauskankaalla. Taidekritiikissään 1940- ja 1950-luvuilla Greenberg kehitti nämä ajatukset ainutlaatuiseksi kriittiseksi työkaluksi.


title: Clement Greenberg

text: Greenberg taisteli 1940-luvun puolessa välissä ensimmäisenä New Yorkin abstraktien taiteilijoiden, kuten Jackson Pollockin, Willem de Kooningin, Robert Motherwellin ja David Smithin teosten puolesta sekä otti suosikeikseen myös Clyfford Stillin, Mark Rothkon, Barnett Newmanin, Adolph Gottliebin ja Hans Hofmannin. Kun New Yorkin koulukunnan taidemaalarit saavuttivat tunnustusta 1950-luvulla, Greenbergin kritiikki tuli huomion kohteeksi. Häntä pyydettiin organisoimaan taidenäyttelyitä ja kutsuttiin opettamaan ja luennoimaan muun muassa Black Mountain Collegessa, Yalen yliopistossa, Bennington Collegessa ja Princetonin yliopistossa.


title: Clement Greenberg

text: Esseessä "The Crisis of the Easel Picture" (Maalaustelineessä maalatun kuvan kriisi, 1948) Greenberg julisti, että abstrakti ekspressionismi ja erityisesti Jackson Pollock ovat tyypillinen esimerkki esteettisestä arvosta. Hän tarkasteli Pollockin töitä formalistisin perustein toteamalla, että ne ovat yksinkertaisesti aikansa parasta maalaustaidetta ja taiteen kulminaatiopiste siinä traditiossa, joka takautuu kubismin ja Cézannen kautta Monet'iin, jolloin maalaus tuli "puhtaammaksi" ja tiiviimmäksi suhteessa maalauksille olennaisiin litteälle kuvapinnalle maalattuihin merkkeihin.


title: Clement Greenberg

text: Greenberg alkoi korostaa 1950-luvulla käsitystään siitä, että kuvapinnan litteys oli modernin maalaustaiteen pyrkimys, tuntomerkki ja tendenssi. "Sillä pelkästään litteys oli kuvataiteelle ainutlaatuinen ja yksinomainen piirre", hän kirjoitti. Hän oli päätynyt tähän tulkintaan tutkiessaan kubismin kehitystä 1900-luvun alussa. Artikkelissaan "Collage" (1958) Greenberg kiinnitti huomiota varsinkin kollaasin syntyyn Picasson ja Braquen tuotannossa.


title: Clement Greenberg

text: Greenberg selostaa, että Braque käytti ensin teoksen pinnan korostamiseksi tehokeinona painojäljen jäljittelyä, joka herättää katsojassa kirjaimellisen viittauksen litteyteen. Braque lisäsi vuonna 1910 maalaukseensa pölkkykirjaimia, mutta ne olivat ensin melko luonnosmaisia. Vasta seuraavana vuonna tulivat mukaan isot ja pienet kirjaimet sekä numerot, jotka toivat mukaan painojäljen jäljittelyn ja kaavainsapluunalla tekemisen yhä suoremmin. Greenbergin mukaan painojäljen ilmestyminen maalaukseen pysäyttää silmän sanatarkalla tasolla, ja muistuttaa taiteilijan signeerausta.


title: Clement Greenberg

text: Braque pyrki pääsemään eroon silmää harhauttavasta trompe l’œil-maalauksen traditiosta, totesi Greenberg. Vuosina 1911 ja 1912 Picasso ja Braque alkoivat sekoittaa hiekkaa ja muita maalauksen ulkoisia aineksia maaliin, jonka rakeisuus kiinnitti yhä enemmän huomiota maalauksen pintaan. Joissakin kuvissaan Braque alkoi maalata jäljittelemällä tarkasti puun syitä tai marmoria. Greenberg totesi Braquen ottaneen syyskuussa 1912 radikaalin ja kumouksellisen askeleen liimatessaan puun syitä jäljittelevän tapetin palasia paperilla olevaan piirustukseen, sen sijaan että olisi yrittänyt simuloida sen pintarakennetta maalilla. Picasso sanoi tehneensä ensimmäisen kollaasinsa vuoden 1911 lopulla liimatessaan ruokoa jäljittelevää öljykangasta kankaalle tehtyyn maalaukseen.


title: Clement Greenberg

text: Greenbergin johtopäätös oli, että Picasso ja Braque olivat saman ongelman edessä, heidän oli valittava joko illuusio tai representaatio. Syvyyden illuusion valinta sulkisi pois representaation ja johtaisi takaisin kolmiulotteisen maailman kuvaamiseen. Juuri kollaasi selvitti ongelman, representaatio voitaisiin säilyttää vain litteän ja kirjaimellisen maalauspinnan puitteissa ja näin illuusiosta tuli Greenbergin tulkinnan mukaan ensimmäistä kertaa pois suljettu vaihtoehto.


title: Clement Greenberg

text:
Esseessään "The New Sculpture" (Uusi kuvanveisto, 1948, 1958) Greenberg kirjoitti siitä, miten pelkkä näkökyky, "paljas silmä" korvaa renessanssin kuvanveiston tradition, jota hän kutsui monoliittiseksi.:
Myöhemmin Greenberg jatkojalosti ajatuksiaan taiteesta ja taidekritiikistä kirjoittamisesta. Tiiviissä proosamuodossa hän yhdisti viittauksensa modernin taiteen historiaan ja analyysiin maalausten muodollisista ominaisuuksista siten, että taiteilijoiden abstraktit teokset tulivat helposti lähestyttäviksi kriitikoille ja taideopiskelijoille. Hänen kritiikkiään luonnehti persoonallinen ja intohimoinen painotus kiintymyksessä taiteeseen. Vuonna 1961 Greenberg julkaisi esseekokoelmansa kirjassa "Art and Culture", joka vaikutti seuraavan sukupolven kriitikoihin.


title: Clement Greenberg

text: 1960-luvun alussa Greenberg julkaisi erään eniten vaikuttaneista esseistään. "Modernist Paintingissa" hän luonnosteli formalistisen historian, jossa modernin taiteen historian johtolankana oli taidemaalareiden syventyminen maalauksen muodollisiin elementteihin, erityisesti kuvapinnan litteyteen. Alkaen Edouard Manetista ja päätyen New Yorkin koulukunnan eli aikansa nykytaiteen teoksiin Greenberg jäljitti jatkumon, jossa pyyhittiin pois maalauksen aihepiiri, illuusio ja kuvatilan syvyys. Mediumiensa sisäisen logiikan takia maalarit hylkäsivät kerronnan maalaustensa ainutlaatuisten, muodollisten ominaisuuksien vuoksi.


title: Clement Greenberg

text:
Pop-taiteen tullessa esiin 1960-luvulla Greenbergin formalistinen lähestymistapa ei ollut enää ajankohtainen. Pop-taide, joka painotti käsitteellistä nokkeluutta käyttäen lähteinään ”matalaa” populaarikulttuuria, oli Greenbergin formalististen teorioiden vastakohta. Vastauksena pop-taiteen menestykselle Greenberg organisoi näyttelyn otsikolla ”Jälkimaalauksellinen abstraktio” (Post-painterly Abstraction). Sen näyttelyluettelossa hän laajensi kriittisiä periaatteitaan väittämällä, että sellaiset maalaukset jotka osoittivat avoimuutta, linjakasta muotoilun selkeyttä ja voimakkaita, tasaisia värejä, olivat luonnollinen kehitys siinä formaalissa taiteen historiassa, jonka hän jo aikaisemmin oli hahmotellut esseessään "Modernist Painting”. Väitteistään huolimatta Greenbergin painottamia formalistisia tulkintoja alettiin kritisoida yhä enemmän 1970- ja 1980-luvuilla.
Myöskään 1960-luvulla syntynyt minimalismi ei kelvannut korkean modernismin teoreetikolle, jonka mielestä minimalismi jäljitteli abstraktia ekspressionismia ja oli aivan liian pelkistävää. Greenberg koki, että minimalismin rappiota seurasi taiteen kuolema "uutuustaiteessa", jolla hän tarkoitti pop-taidetta ja dadaismin tyyppistä taidetta yleensä. Greenberg kehitti ajatuskulkuja toisiaan seuraavista taiteen synnyistä, huippukausista ja rappioista aikoinaan Winckelmannin kehittämään tapaan.Donald Burton Kuspit, Art criticism in the 20th century > Clement Greenberg artikkelissa Art Criticism, Encyclopedia Britannica. Viitattu 12.11.2008.


title: Clement Greenberg

text: Greenberg toimi kriitikkona paitsi kirjoittamalla, myös harjoittamalla "studiokritiikkiä". Hän saattoi arvostella esimerkiksi Jackson Pollockin maalauksia hänen ateljeessaan säälimättä ja perusteellisesti. Eräällä kerralla pitkän ja perusteellisen yhteenoton päätyttyä Greenberg osoitti erästä lattialla olevaa maalausta ja sanoi: "Tuohan on kiinnostava. Miksi et tekisi kahdeksan tai kymmenen tuollaista?"


title: Clement Greenberg

text: Clement Greenbergin asema Yhdysvaltain johtavana taidekriitikkona tuli esille yhä selvemmin 1960-luvulta alkaen. Esimerkiksi Tom Wolfe totesi kirjassaan "Painted Word" (1975), että Greenberg oli "kulttuurilinnan kuningas". 1970-luvun alussa Yhdysvaltain taidekritiikissä "Jack Burnhamin artikkeleita lukuun ottamatta koko kenttä oli ... greenbergiläisten hallussa."


title: Clement Greenberg

text: Kritiikki suuntautui sekä Greenbergin valta-asemaan, että modernismin kritiikkiin ja vanhenevaa Greenbergiä alettiin pitää formalismin ja modernismin henkilöitymänä. Formalismin heikkoutena on pidetty sitä, että se jättää huomiotta taiteessa vallitsevana piirteenä olevan psykologisen kontekstin. Esimerkiksi taiteilija Julian Schnabel kertoo omaelämäkerrassaan, kuinka hän joutui keskusteluun kriitikon kanssa Los Angelesin lentokentällä vuonna 1982. Schnabelin mielestä Greenberg ikään kuin sanoo: ”…olen auktoriteetti, koska minulla on hyvä maku.”


title: Clement Greenberg

text: Clement Greenbergin merkitystä on arvioitu uudelleen 2000-luvulla. Esimerkiksi elämäkerrallisessa ja teoreettisessa katsauksessa "Eyesight alone" (2005) Caroline A. Jones tutkii Greenbergin henkilöitymän ja modernismin visuaalisen järjestyksen välistä suhdetta ja sitä, miksi Greenberg kohtasi modernismin omalla tavallaan. Muutokset herkkyyksissä - tunnussanoina olivat autonomia ja puhtaus - auttoivat kirjoittajan mukaan luomaan ruokahalua modernismille. Jonesin mukaan "Greenberg-efekti" tarkoittaa sitä, miten Greenbergin erityinen subjektiivisuus oli suhteessa amerikkalaisen modernisoitumisen ja moderniteetin laajempiin kuvioihin, varsinkin byrokratisoitumisen järjestelmiin ja modernismissa olevaan visuaalisuuteen.


title: Clement Greenberg

text: Vuonna 2000 Portlandin taidemuseo hankki Clement Greenbergin taidekokoelman, jossa on 159 maalausta, grafiikan vedosta, piirustusta ja veistosta 1900-luvun puolivälin taiteilijoilta muun muassa Kenneth Nolandin, Helen Frankenthalerin, Jules Olitskin, ja Sir Anthony Caron teoksia. Samassa taidemuseossa on myös kriitikon kirjastokokoelma.


title: Marika Mikkola

text: Marika Mikkola (s. 24. elokuuta 1971) on entinen suomalainen huippusuunnistaja, moninkertainen MM-mitalisti.


title: Marika Mikkola

text: Tampereen MM-kilpailuissa 2001 Mikkola saavutti hopeaa normaalimatkalla vain kolme sekuntia Simone Luderille hävinneenä. Viestissä hän suunnisti kolmannen osuuden Suomen joukkueessa, joka voitti maailmanmestaruuden neljä minuuttia ennen Ruotsia.


title: Marika Mikkola

text: Västeråsin MM-kilpailuissa 2004 Mikkola saavutti Karolina Arewång Höjsgaardin ja Hanne Staffin jälkeen pronssia normaalimatkalla. Viestissä hän suunnisti avausosuuden Suomen hopeajoukkueessa, joka hävisi Ruotsille vain 2,4 sekuntia. Keskimatkalla Mikkola oli kahdeksas.


title: Marika Mikkola

text: Seuratasolla Mikkola on edustanut muun muassa Espoon Suuntaa ja Angelniemen Ankkuria. Hän voitti Venlojen viestin vuonna 1998 Angelniemen Ankkurin joukkueessa.


title: Đồng Hớin lentoasema

text: Đồng Hớin lentoasema on lentoasema Đồng Hớissa, Vietnamissa.


title: Đồng Hớin lentoasema

text: Lentoasemalla on kiitotie (2 400 metriä, 45 metriä, betonipinta), jolle A321-koneet voivat laskeutua. Lentoasema voi palvella 300 matkustajaa tunnissa ja 500 000 matkustajaa vuodessa. Se palvelee erityisesti turisteja läheisen Phong Nha-Kẻ Bàngin kansallispuiston vuoksi.


title: Adam Ledwoń

text: Adam Ryszard Ledwoń (15. tammikuuta 1974 – 11. kesäkuuta 2008) oli puolalainen jalkapalloilija ja kommentaattori. Hän edusti Puolaa maajoukkueessa 18 kertaa.


title: Adam Ledwoń

text: Ledwoń pelasi ammattilaistasolla Puolan lisäksi Saksassa ja Itävallassa. Hän teki itsemurhan Klagenfurtissa 34-vuotiaana pelattuaan vuodesta 2007 SK Austria Kärntenissä.


title: Ioane Petritsi

text: Ioane Petritsi () oli georgialainen 1000- tai 1100-luvun uusplatonilainen filosofi. Hänet tunnetaan parhaiten Prokloksen käännöksistään, joihin hän laati laajan kommentaarin. Myöhemmissä lähteissä häneen viitataan myös nimellä Ioane Tšimtšimeli ().


title: Ioane Petritsi

text: Petritsin elämästä ei ole säilynyt luotettavia tietoja, lukuun ottamatta epäsuoria viittauksia hänen omissa teoksissaan ja 1700-luvun georgialaisen tutkimuksen tuottamia muutamia yksityiskohtia. Hänen kerrotaan syntyneen aatelisperheeseen Samtskhen maakunnassa ja saaneen koulutuksensa Konstantinopolissa Mikael Pselloksen ja Johannes Italoksen ohjauksessa. Italoksen tuomion jälkeen hän vaikuttaa paenneen georgialaiseen Petritsonin luostariin Bulgariassa. Tästä hän sai epiteettinsä Petritsi. Hän käänsi useita pääosin uusplatonilaisia filosofisia teoksia yrittäessään sovittaa antiikin ideoita yhteen kristinuskon keskeisen viestin kanssa. Hänen laaja-alaiset filosofiset näkemyksensä aiheuttivat konfliktin hänen ja Georgian patristisen ortodoksian välille, kunnes kuningas Davit IV vakiinnutti lopulta hänen asemansa Gelatin akatemiassa. Hän käänsi Aristotelesta, Proklosta, Nemesiosta, Hermias Aleksandrialaista, osia Raamatusta, hagiografiaa ja joitakin muita teoksia. Hänen harvoista omaperäisistä teoksistaan merkittävimmäksi nousee laaja Prokloksen ja uusplatonismin kommentaari. Hän laati kuitenkin myös askeettista ja mystistä runoutta sekä hymnejä.


title: Ioane Petritsi

text: Petritsillä oli sekä filosofiallaan että kirjoitustyylillään pitkäaikainen vaikutus georgialaiseen filosofiseen ajatteluun ja kirjallisuuteen, joka nousi aiempaa huomattavammaksi 1700-luvulla uudistusmielisen oppineen katolikos Anton I:n aikana.


title: Gustave Kahn

text: Gustave Kahn (21. joulukuuta 1859 – 5. syyskuuta 1936) oli ranskalainen runoilija ja taidekriitikko.


title: Gustave Kahn

text: Kahn väitti keksineensä termin "vers libre" (vapaa säe); hän oli joka tapauksessa sen ensimmäisiä eurooppalaisia puolestapuhujia. Hänen merkittävimpiä töitään ovat mm. "Les Palais nomades", 1887, "Domaine de fée", 1895, ja "Le Livre d'images", 1897. Kahn vaikutti myös liikkeen historiaan kirjallaan "Symbolistes et décadents" 1902.


title: Gustave Kahn

text: Kahn oli myös julkisuudessa esiintyvä intellektuelli, joka kirjoitti romaaneja, näytelmiä ja taidearvosteluja. Hänellä oli merkittävä rooli monessa aikakausjulkaisussa, kuten "La Vogue", "La Revue Indépendante", "La Revue Blanche" ja "Le Mercure de France". Hän oli myös taidekriitikko ja -keräilijä, joka seurasi maalauksen ja kuvanveiston kehitystä kuolemaansa saakka.


title: Gustave Kahn

text: Charles Loeffler sävelsi yksinlauluja useiden Kahnin runojen pohjalta.


title: Hurjapäät: Tokio Drift

text: Hurjapäät: Tokio Drift ("The Fast and the Furious: Tokyo Drift") on "Hurjapäät"-elokuvasarjan kolmas elokuva, joka julkaistiin vuonna 2006. Elokuvan tapahtumat sijoittuvat elokuvien "Fast & Furious 6" ja "Fast & Furious 7" väliin.


title: Hurjapäät: Tokio Drift

text: Sean Boswell (Lucas Black) on tuomittu ainakin kaksi kertaa aiemmista liikennerikkomuksista ja ylinopeudesta. Hänellä on omavalmisteinen auto, jota hän on koonnut löytämistään ja ostamistaan osista.


title: Hurjapäät: Tokio Drift

text: Kun hän menee paikallisen baseball-seuran festareille, eräs Clay -niminen pelaaja kimpaantuu Seaniin ja heittää hänen autonsa takaikkunasta läpi baseball-pallon, jolloin Clayn tyttöystävä ehdottaa, että Sean ja Clay ottaisivat kisan, kumpi saa Clayn tyttöystävän.Clay ajaa hänen isänsä punaista Dodge Viperia


title: Hurjapäät: Tokio Drift

text: Kisan alussa Clay johtaa, mutta Sean käyttää ovelasti oikotietä, mutta joutuu ajamaan rakenteilla olevan talon läpi, ettei törmäisi maansiirtokoneeseen. Clay hermostuu, kun Sean ottaa häntä kiinni, ja rupeaa kiilaamaan ja tuuppimaan autollansa Seanin autoa. Viimeisellä tönäisyllä Clay menettää autonsa hallinnan ja törmää betoniseen palkkiin. Sean voittaa, mutta menettää hänkin autonsa hallinnan kun yrittää pysähtyä. Hänen autonsa lentää muutaman kerran katon kautta ympäri, ja laskeutuu katolleen. Sen jälkeen Sean joutuu poliisin puheille, ja hänet passitetaan Japanin pääkaupunkiin, Tokioon.


title: Hurjapäät: Tokio Drift

text: Hän muuttaa asumaan isänsä luokse, mutta ei saa autoja mielestään. Koulussa hän tapaa Twinkie (Bow Wow) -nimisen henkilön, joka yrittää myydä Seanille kaikkea tavaraa (esimerkiksi kenkiä, kännykkää ja kannettavaa tietokonetta). Sean kysyy Twinkieltä, myykö hän Sparcon ratin, joka pilkistää Twinkien repusta. Twinkie vastaa kieltävästi, ja Sean kysyy, onko tällä auto. Twinkie vastaa myöntävästi, ja Sean käskee häntä näyttämään sen.


title: Hurjapäät: Tokio Drift

text: Twinkien Volkswagen Touran on vihreä, ja maalattu Hulk-aiheiseksi. Sean saa ajaa ja Twinkie antaa ohjeet, minne mennä. Sean ajaa auton parkkihalliin, jossa järjestetään drifting-kisoja ja tullaan tuunatuilla autoilla aina iltaisin kokoontumaan.


title: Hurjapäät: Tokio Drift

text: Hän tapaa siellä kauniin naisen nimeltä Neela, jonka Sean on jo koulussa tavannut, kuitenkin paljastuu Yakuza-mafian pomon veljenpojan Takashin tyttöystäväksi. Takashi tunnetaan Drift Kinginä, mutta Sean ei tiedä mitä drifting on.


title: Hurjapäät: Tokio Drift

text: Sean haastaa hänet kisaan, mutta häviää ja romuttaa Han-nimisen henkilön hänelle lainaaman auton. Sean kuitenkin päättää opetella driftaamaan Hanin avulla. Han kielsi Seania lähtemästä kaupungista, jotta Sean voisi maksaa romuttamansa auton Hanille takaisin.


title: Hurjapäät: Tokio Drift

text: Tie uudeksi Drift Kingiksi on kivinen, sen Sean tulee huomaamaan. Muutaman Seanin epätoivoisen yrityksen jälkeen Han alkaa itse auttamaan häntä. Hieman tätä ennen Sean ja Han ovat katsomassa, kun heidän ystävänsä pelaavat jalkapalloa erään tokiolaisen pilvenpiirtäjän päällä olevalla kentällä. Twinkie pelaa myös siellä. Joku huutaa ”virhe!” ja siitä syntyy kiista, jonka jälkeen Han ja Sean lähtevät ajelulle Hanin autolla.


title: Hurjapäät: Tokio Drift

text: Han näyttää Seanille, miksi hän on valinnut juuri lainsuojattoman drift-katukisaajan tien. Pian sen jälkeen kun Sean on oppinut driftaamaan, hän ottaa Morimotoa vastaan kisan, jonka voittaa. Han sponsoroi Seania ja Takashi Morimotoa, joten Han saa Takashilta erään auton palkinnoksi.


title: Hurjapäät: Tokio Drift

text: Sean rupeaa ajamaan Neelan kanssa ja kun Takashi kuulee tästä, hän tulee kesken kaiken Seanin driftharjoituksiin ja hakkaa Seanin. Kun Neela kuulee tästä, hän menee Takashin puheille ja he eroavat.


title: Hurjapäät: Tokio Drift

text: Pian sen jälkeen Takashin setä Kamata tulee Takashin puheille. Hän kertoo, kuinka Han on pettänyt Takashia ottamalla rahaa välistä. Takashi menee Morimoton ja erään toisen kätyrinsä kanssa Hanin tallille ja rupeaa moittimaan ja syyttämään Hania. Sen jälkeen alkaa huima takaa-ajo Tokion kaduilla, jonka päätteeksi eräs henkilöauto törmää Hanin autoon ja Hanin auto syttyy tuleen. Auto räjähtää ja Han kuolee.


title: Hurjapäät: Tokio Drift

text: Sean haastaa Takashin kisaan, jonka radaksi Takashi valitsee vuoristotien. Kisassa Takashi melkein tuuppaa Seanin rotkoon, mutta Sean pelastaa itsensä ovelalla käännöksellä, mutta menettää samalla johtoasemansa. Vuoren alapuolella Takashi menettää autonsa hallinnan ja kierii katon kautta rinnettä alaspäin. Sean melkein jää Takashin auton alle, mutta onnistuu väistämään. Sen jälkeen Sean ajaa maaliin, voittaa ja hänestä tulee uusi Drift King.


title: Hurjapäät: Tokio Drift

text: Elokuvan lopussa Dominic Toretto (Vin Diesel) tulee parkkihalliin ja sanoo tuntevansa Hanin. Hän haastaa Seanin kilpailuun. Neela lähettää pojat ajoon.


title: Tapaustutkimus

text: Tapaustutkimus eli case-tutkimus on yksi tutkimuksen strategioista kokeellisen tutkimuksen ja survey-tutkimuksen ohella. Tapaustutkimus ei ole "tutkimusmenetelmä" vaan "tutkimustapa" tai "tutkimusstrategia".


title: Tapaustutkimus

text: Tapaustutkimusta käytetään varsinkin yhteiskuntatieteissä ja luonnontieteissä. Sen sijaan että otettaisiin suuri, edustava aineisto ja tutkittaisiin tilastollisesti sen ominaisuuksia, tapaustutkimuksissa paneudutaan muutamiin tapauksiin syvällisesti ja tutkitaan niitä eri puolilta. Tavoitteena ei ole löytää yleistyksiä ja tyypillisiä piirteitä eikä syy-seuraussuhteita, vaan kuvailla ilmiöitä ja tehdä uusia havaintoja.


title: Tapaustutkimus

text: Monitapaustutkimuksessa (multiple case study) tutkimuksen kohteena olevaa ilmiötä kuvaavia tapauksia ja niiden piirteitä puretaan osiin ja kootaan uudestaan ylemmällä abstraktion tasolla teorian kehittämiseksi. Tapaustutkimusta käytetään eri aloilla yhtenä näkökulmana tutkimusaineiston hankintaan ja valintaan. Ongelmalähtöinen oppiminen käyttää tapaustutkimuksia oppimisen välineenä.


title: Tapaustutkimus

text:
Tapaustutkimus eli case-tutkimus on yksi tavoista suorittaa tutkimus – sitä voisi ehkä kutsua laadullisen tutkimuksen lähestymistavaksi, mutta tapaustutkimus ei kuitenkaan ole synonyymi laadulliselle tutkimukselle, koska tapaustutkimuksessa voidaan käyttää määrällistä aineistoa. Vaihtoehtoisia määrittelyitä tapaustutkimukselle ovat tutkimusote tai tutkimus-strategia. Tapaustutkimus ei ole varsinaisesti tutkimusmetodi- tai menetelmä. Yleispätevää tai kattavaa määritelmää tapaustutkimuksesta on vaikea antaa, koska tapaustutkimuksia on erilaisia. Tapaustutkimuksen voi tehdä monella tavalla.
Tapaustutkimus ei ole varsinaisesti tutkimusmetodi, koska tapaustutkimus on moniulotteinen ja historiallisesti muuttuva tutkimuksellinen suuntaus tai lähestymistapa, jota voidaan luonnehtia ”tutkimusstrategiaksi” . Lisäksi tapaustutkimuksissa voidaan soveltaa erilaisia, sekä laadullisia että määrällisiä, aineistokeruu- ja analyysimetodeja (esimerkiksi lääketieteessä potilastapaukset).


title: Tapaustutkimus

text: Tapaustutkimukset olivat suosittuja sosiaali-/yhteiskuntatieteissä 1900-luvun alussa ennen survey-tutkimuksen laajaa yleistymistä. Tapaustutkimusta kohtaan esitettiin kritiikkiä aineiston keruun ja analyysin tarkkuuden ja edustavuuden puutteesta, tutkimuksen tulkin-nallisuudesta ja yleistämisen puutteesta. Nykyään tapaustutkimus on vallitseva laadullisen tutkimuksen lähestymistapa liiketaloustieteissä.


title: Tapaustutkimus

text: Keskeistä tapaustutkimuksessa on tutkittava tapaus tai tapaukset, joiden määrittelylle tutkimuskysymys, tutkimusasetelma ja aineistojen analyysit perustuvat. Tutkimuskysymys kiinnittyy tapauksen ymmärtämiseen tai ratkaisemiseen; mistä tapaus kertoo, mitä sen avulla voidaan oppia. Tapaustutkimuksessa keskeistä on myös kontekstuaalisuus. Tapauksen ymmärtämisessä on olennaista siihen liittyvän kontekstin huomioiminen.


title: Tapaustutkimus

text: Tutkimuksesta tulee tapaustutkimus silloin kun se rakennetaan tapaustutkimukseksi. Tapaustutkimus ei ole sopiva lähestymistapa kaikkiin tutkimuskysymyksiin, eli tapaustutkimus soveltuu joidenkin tutkimuskysymysten vastausten selvittämiseen paremmin kuin toiset lähestymistavat, mutta toisaalta tapaustutkimus voi olla huono valinta. Tapaustutkimusta kannattaa käyttää silloin kun on miten- ja miksi-kysymyksiä. Myös silloin tapaustutkimusta kannattaa käyttää kun aiheesta on tehty vain vähän empiiristä tutkimusta. Myös silloin tapaustutkimusta kannattaa käyttää kun pyrkimyksenä on kokonaisvaltainen ymmärrys tutkimuskohteesta. Tapaustutkimus soveltuu ilmiöiden tarkasteluun.


title: Tapaustutkimus

text: Tapaustutkimus soveltuu ymmärtämään ilmiötä, jotka ovat vahvasti ja monisäikeisesti sidoksissa tiettyyn kontekstiin - myös silloin kun kontekstin ja ilmiön rajat ovat epämääräiset. Uuden teknologian kehitysprosessi tai strategisen muutoksen läpivieminen tietyssä organi-saatiossa ovat esimerkkejä tällaisista. Tapaustutkimus tuottaa tyypillisesti yksityiskohtaista, intensiivistä tietoa. Toisaalta tapaustutkimuksella pyritään kokonaisvaltaiseen ymmärrykseen. Tapaustutkimuksessa on keskeistä se mitä tarkastellaan. Tapaus tulisi määritellä ja valintaa tulisi perustella. Miksi on valittu tietty tapaus? Minne asti tapaus ulottuu? Tapauksen valinta perustuu harkintaan - mitä voimme oppia tästä tapauksesta?


title: Tapaustutkimus

text: Tapauksen määrittely, analysointi ja ratkaisu on tapaustutkimuksen keskeisin tavoite. Tapaustutkimuksessa ei siis ole itsestäänselvää tai yhdentekevää, miten tutkittavat tapaukset valitaan, rajataan ja perustellaan. Tapaustutkimuksessa voi olla yksi tai useampia tapauksia. Tutkimuksen tapaus voi olla: toimija, tapahtuma, prosessi tai ilmiö toimiala-, organisaatio-, osasto-, tai henkilötasolla. Kohteena on rajattu systeemi kuten yksilö, ryhmä tai ohjelma, ilmiö tai ajallinen prosessi.. Tapaus voi olla yksilö, perhe, yhteisö, organisaatio, tapahtuma tai tapahtumasarja, prosessi, fyysinen yksikkö tai tilanne.


title: Tapaustutkimus

text: Usein kokonainen yritys on liian laaja tapaukseksi, sen sijaan tapaus voi olla yrityksen osa, prosessi tai ihminen. Esim. yrityksen perustaja tai yrittäjä, henkilöstöryhmä, tuoteryhmä... tai kehityshanke, muutosprosessi, toimialan ilmiö... Toimijat ja toiminnot, joihin tapaus liittyy läheisesti; historiallinen tausta, laajempi kulttuuriympäristö, toimiala, toimintaympäristö, poliittinen tilanne... lähiympäristö, näyttämö, jossa tapaus toteutuu – setting.. Tapaustutkimuksen kohdalla puhutaan analyysiyksiköstä.. Useita tapauksia käsittävissä tapaustutkimuksessa tapauksia voidaan vertailla.


title: Tapaustutkimus

text: Vuorovaikutus tapauksen ja kontekstin välillä on molemminsuuntaista. Kontekstin tasot (Pettigrew'n mukaan): ulompi konteksti (esim. taloudellinen, sosiaalinen, poliittinen ympäristö, toimialaympäristö, kilpailijat); sisempi konteksti (esim. yrityksen rakenteellinen, kulttuurinen ja poliittinen ympäristö). Jos tapaus on ilmiö tai prosessi, kontekstin ja tapauksen rajoja on vaikea määrittää. Tapauksen valinnassa gradua varten on olennaista huomioida resurssit – minkälainen kokonaisuus on mahdollista tutkia ko. työssä että tapauksen pystyy rajaamaan mahdollisimman tarkasti muusta kontekstista.


title: Tapaustutkimus

text: Tapaustutkimuksen tutkimusprosessi voidaan jakaa seuraaviin vaiheisiin:


title: Tapaustutkimus

text: Tapaustutkimuksessa käytettäviä aineistoja voivat olla: haastattelut, havainnointi, osallistuva havainnointi, lehtiartikkelit ym. media-aineistot, yrityshistoriikit, tilastot, survey-aineistot, aikasarja-aineistot, dokumentit (esitteet, kokouspöytäkirjat, muistiinpanot, päiväkirjat jne.), artefaktit (esineellinen ympäristö, toiminnan tuotokset, esim., konkreettinen tuote, taideteos, teknologinen laite, väline tms.).


title: Tapaustutkimus

text:
Tapaustutkimuksen analyysi rakentuu karkeasti ottaen yleensä kahdesta vaiheesta:
Analysoinnissa voidaan käyttää kaikkia laadullisen tutkimuksen menetelmiä: sisällönanalyysin välineet (ml. luokittelu, tyypittely, teemoittelu...), diskurssianalyysi, narratiivinen analyysi. Tapaustutkimuksessa käytetään usein eri tiedonhankintamenetelmiä. Tapaustutkimuksen teko ei rajoita menetelmävalintoja. Lisäksi määrällisiä tapaustutkimuksen aineistoja voidaan analysoida määrällisen tutkimuksen menetelmillä.


title: Tapaustutkimus

text: Tapaustutkimuksessa pitäisi olla tutkimusprosessin vaiheet, päättelyketju ja punainen lanka sekä selkeät perustelut johtopäätöksille. Sitaattien käyttö on hyödyllistä argumentoinnin tukena. Esimerkiksi haastattelusta voidaan esittää katkelmia. Tapaustutkimuksen rakenne on joustava, olemassa on erilaisia raportointitapoja. Virheellisiä tulkintoja ja johtopäätöksiä voidaan vähentää riittävillä kriittistä arviointia kestävillä perusteluilla.


title: Tapaustutkimus

text: Tapaustutkimuksen arviointi vertautuu yleiseen laadullisen tutkimuksen arviointiin. Myös tapaustutkimuksille on kehitetty arviointikriteereitä. Laadullisten tutkimusten luotettavuutta voi olla vaikeampi arvioida kuin määrällisten tutkimusten luotettavuutta (reliabiliteetti ja validiteetti). Triangulaatio eli eri tutkimusmenetelmien tai teoreettisten näkökulmien hyödyntäminen on laadullisissa tutkimuksissa käytettävä tutkimuksen parantamisen keino. Triangulaatiota ei tarvitse käyttää jokaisessa laadullisessa tutkimuksessa, mutta sillä voi olla tutkimustulosten varmentamisen lisäksi tietoa lisäävä vaikutus.


title: Tapaustutkimus

text: Tapaustutkimusta on kritisoitu vaikeudesta tehdä määrällisten tutkimusten kaltaista tilastollista yleistämistä. Yleistettävyyden puutetta kritisoidaan. Tapaustutkimuksessa tapauksen kokonaisvaltainen ymmärtäminen on tärkeämpää kuin yleistäminen. Tapaustutkimusten tyypillinen piirre on teorian vahva osuus ja tapaustutkimuksissa voidaan pyrkiä teoreettiseen yleistämiseen. Tapaustutkimusta on myös kritisoitu edustavuuden puutteesta. Tapaustutkimusta on kritisoitu myös puutteellisesta kurinalaisuudesta aineistoa kerättäessä ja analysoitaessa. Tutkijan ja tietolähteiden subjektiivisuus on ongelma. Tapaustutkimuksen toistettavuus on heikko – tapaustutkimuksen toistaminen voi olla jopa mahdotonta.


title: Rocko’s Modern Life

text: Rocko's Modern Life on yhdysvaltalainen Daytime Emmyllä palkittu animaatiosarja, jonka loi Joe Murray. Sarjasta tuotettiin yhteensä 52 jaksoa, jotka keskittyivät vallabi kenguruun Rockoon ja hänen elämäänsä O-Townissa. Jaksot esitettiin vuosien 1993–1996 aikana. Ohjelman tuotantoyhtiöinä toimivat pääasiassa Joe Murray Productions ja Nickelodeon Studios, sekä satunnaisesti Games Productions.


title: Rocko’s Modern Life

text: Suomessa sarjaa esitetiin maksullisella Nickelodeon-kanavalla.


title: Rocko’s Modern Life

text: Viacom New Media julkaisi yhden sarjaan perustuvan pelin Super Nintendolle 31. joulukuuta 1994. Lisäksi Rocko esiintyy Nicktoonsin pelisarjan pelissä , mikä julkaistiin Yhdysvalloissa 23. lokakuuta 2007.


title: Sillikalat

text:
Sillikalat (Clupeiformes) on viuhkaeväisten kalojen lahko, jossa on
lähes neljäsataa lajia. Lahko jaetaan kuuteen heimoon.
Joukossa on sekä meri-, murto- että makeanveden lajeja, eniten merilajeja. Useimmat syövät planktonia.


title: Sillikalat

text: Sillikaloihin kuuluu merkittäviä ruokakaloja, kuten silli, silakka, sardelli ja kilohaili.


title: Sillikalat

text: Luokitus ei ole vakiintunut.


title: Sillikalat

text: FishBasen mukaan lahkoon kuuluu edellä mainittujen lisäksi heimo paksusillit (Dussumieriidae).


title: Yrjö Kajava

text: Yrjö Henrik Kajava () oli suomalainen lääkäri, anatomi, rotututkija ja antropologi. Hän toimi anatomian ylimääräisenä professorina Helsingin yliopistossa vuodesta 1921 ja professorina alkaen vuodesta 1924. Hän oli myös varsin kiinnostunut rotututkimuksista.


title: Yrjö Kajava

text: Yrjö Kajava kirjoitti vuonna 1926: ”Vasta kaikkia näitä monia eri ominaisuuksia (pään ja kehon mittasuhteet, tukan ja silmien väri) vertailemalla voidaan muodostaa käsitys siitä ideaalityypistä, joka on luonteenomainen jollekin kansanrodulle tai ideaalityypille.”


title: Yrjö Kajava

text: Kajavan nimellä kulkee myös anatomis-fysiologinen hierontamenetelmä, kajava-terapia.


title: Rothesayn herttua James

text: James Stewart, Rothesayn herttua on nimi ja titteli, joka löytyy kahdelta lyhyen aikaa eläneeltä Skotlannin valtaistuimen perilliseltä.


title: Rothesayn herttua James

text: Ensimmäinen oli vanhin ja ensimmäinen poika Skotlannin kuningas Jaakko IV:lle ja hänen puolisolleen Margareeta Tudorille.


title: Rothesayn herttua James

text: James Stewart syntyi Holyrood Palacessa 21. helmikuuta 1507. Syntyessään hän ja hänen isänsä olivat ainoat elossa olevat jälkeläiset hänen isänpuoleiselle isoisällensä Jaakko III:lle. Seuraavana vallanperimyksessä olisi ollut John Stewart, Albanyn herttua, veljenpoika Jaakko III:lle.


title: Rothesayn herttua James

text: Nuori herttua kuoli kuitenkin vain vuosi ja kuusi päivää syntymästään, 27. helmikuuta 1508 Stirling Castlessa. Hänen kuolemansa teki Jaakko IV:stä jälleen lapsettoman ja Albanyn herttuasta jälleen vallanperijän. Hänen nuorempi veljensä Rothesayn herttua Arthur syntyi vasta vuonna 1509. Myös Arthur kuoli syntymäänsä seuraavan vuoden aikana. Aikuiseksi selvinnyt Jaakko V syntyi vasta vuonna 1512.


title: Rothesayn herttua James

text: Toinen James Stewart syntyi 22. toukokuuta 1540 ja kuoli 12. huhtikuuta 1541. Hän oli vanhin poika Jaakko V:lle ja tämän vaimolle Maria Guiselle ja veljenpoika kaimalleen, ensimmäiselle James Stewartille.


title: Rothesayn herttua James

text: Hänen syntymänsä aikaan St. Andrewsissa Jaakko V oli ainoana veljistään selviytynyt aikuiseksi asti. Vastasyntynyt Rothesayn herttua ja hänen isänsä olivat ainoat elossa olevat miespuoliset jälkeläiset hänen isänpuoleiselle isoisälleen Jaakko IV:lle. Seuraavana vallanperimyksessä oli hänen pikkuserkkunsa James Hamilton, Arranin toinen jaarli.


title: Rothesayn herttua James

text: Nuori herttua kuoli kuitenkin hiukan vaille vuosi ennen ensimmäistä syntymäpäiväänsä St. Andrewsissa. Hänen nuorempi veljensä Robert Stewart oli syntynyt hieman aiemmin huhtikuussa 1541 mutta hänkään ei selviytynyt ensimmäisestä elinkuukaudestaan. Heidän kuolemansa jättivät Jaakko Jaakko V:n ilman jälkeläisiä ja Arranin jaarlin perilliseksi. Kuolleiden prinssien sisar Maria syntyi seuraavana vuonna ja seurasi heidän isäänsä valtaistuimelle. Hänestä tuli Maria Stuart.


title: Satoshi Motoyama

text:
Satoshi Motoyama (本山哲, s. 4. maaliskuuta 1971 Tokio) on japanilainen autourheilija. Motoyama on ajanut Formula Nippon -sarjassa ja voittanut sarjan mestaruuden neljästi. Motoyama toimi kaudella Jordanin testi- ja varakuljettajana. Hän pääsi ajamaan Japanin GP:n lisäharjoituksissa.
Kaudelle hän pääsi Renault'n testaajaksi kauden alkua edeltäviin talvitesteihin.


title: Rothesayn herttua Arthur

text: Arthur Stewart, Rothesayn herttua syntyi 20. lokakuuta 1509 Holyrood Palacessa. Hän oli toinen poika Jaakko IV:lle ja Margareeta Tudorille.


title: Rothesayn herttua Arthur

text: Arthur Stewartin syntymän aikaan Jaakko IV oli ainoa elossa oleva perillinen omasta perheestään. Hänen ainoa laillinen jälkeläisensä ennen Arthurin syntymää oli ollut Rothesayn herttua James, joka oli kuollut edellisenä vuonna. Vastasyntynyt ja hänen isänsä olivat ainoat elävät jälkeläiset Jaakko III:lle. Kruununperillinen Jaakko IV:n poikien jälkeen oli John Stewart, Albanyn herttua ja Jaakko III:n veljenpoika.


title: Rothesayn herttua Arthur

text: Nuori herttua kuoli vain vuosi syntymänsä jälkeen, 14. heinäkuuta 1510 Edinburgh Castlessa. Hänen kuolemansa jätti Jaakko IV:n jälleen lapsettomaksi. Aikuiseksi selviävä vallanperijä syntyi vasta vuonna 1512 ja hänestä tuli Jaakko V.


title: Maitokalat

text: Maitokalat ("Gonorynchiformes") on viuhkaeväisten kalojen lahko, joka käsittää noin 35 lajia neljässä heimossa. Joukossa on sekä meri-, murto- että makeanveden lajeja.


title: Maitokalat

text:
Tunnetuin laji on Indopasifisella merialueella elävä maitokala ("Chanos chanos"), joka muodostaa oman heimonsa. Maitokala voi kasvaa puolitoista metriä pitkäksi ja se on merkittävä ruokakala, jota myös kasvatetaan osissa Kaakkois-Aasiaa. Toinen samoilla merialueilla elävä laji on kuonokala ("Gonorynchus gonorynchus"). Korvakalojen heimo puolestaan käsittää 24 lajia Afrikan makeista vesistä.
Lahkon fossileja tunnetaan liitukaudelta alkaen.


title: Thomas Grandi

text: Thomas Grandi (s. 27. joulukuuta 1972 Bolzano, Italia) on entinen kanadalainen alppihiihtäjä. Hän oli erikoistunut tekniikkalajeihin (suurpujotteluun ja pujotteluun).


title: Thomas Grandi

text: Grandi aloitti kilpailemisen alppihiihdon maailmancupissa kaudella 1992–1993. Hän sijoittui ensimmäistä kertaa kymmenen parhaan joukkoon sijoituttuaan joulukuussa 1996 Alta Badian suurpujottelussa kymmenenneksi. Kaudella 1997–1998 Grandi sijoittui Park Cityssä suurpujottelun kolmannelle sijalle.


title: Thomas Grandi

text: Grandi voitti joulukuussa 2004 kaksi suurpujotteluosakilpailua, Alta Badiassa ja Flachaussa. Palkintokorokesijoituksia hänellä on maailmancupissa yhteensä yhdeksän.


title: Thomas Grandi

text: Vuoden 2002 talviolympialaisissa Grandi sijoittui suurpujottelussa 12. sijalle ja pujottelussa 16. sijalle. Hän osallistui myös vuoden 2006 talviolympialaisiin sijoittuen suurpujottelussa 10. sijalle ja pujottelussa 9. sijalle.


title: Thomas Grandi

text: Grandi lopetti uransa maailmancup-tasolla keväällä 2007, mutta hän teki paluun maailmancupiin kaudelle 2008–2009. Hän kuitenkin lopetti uransa saman kauden jälkeen keväällä 2009. Grandin vaimo on hiihtäjä Sara Renner. Parilla on Aria-niminen tytär.


title: Vaalimaanjoki

text: Vaalimaanjoki on pääosin Suomessa sijaitseva joki, joka laskee Suomenlahteen Venäjän puolella. Suomen puolella joen vesistöalue ulottuu Virolahden, Miehikkälän ja Luumäen kuntien alueelle.


title: Vaalimaanjoki

text: Vaalimaanjoki saa alkunsa Luumäen eteläosassa olevan Luotosenjärven ympäristöstä, jonka pinnan korkeus on 66,6 metriä merenpinnasta. Alajuoksun varrella on vesistön suurin järvi Tyllinjärvi (pinta-ala 254,6 ha, korkeus 15,5 m), joka kuuluu Natura 2000 alueisiin. Tyllinjärven jälkeen joen varrella sijaitsee Miehikkälän kirkonkylä Saivikkala. Joki on Virolahdella noin kahden kilometrin matkalla Suomen ja Venäjän rajajokena ja virtaa viimeisen kilometrin Venäjän puolella.


title: Vaalimaanjoki

text: Vaalimaanjoki on ollut kokonaan suljettu kahdella padolla: Reinikkalankosken järjestelypadolla ja Mattilan Myllykosken padolla. Reinikkalankoskeen on valmistunut kalatie, joka mahdollistaa vaelluskalojen nousun. Patoja pääuomassa on jäljellä kuusi kappaletta, mylly-, saha- tai vesivoimalaitoksia joessa on ollut yhdeksän. Myllyrakennuksia on jäljellä kolme. Mattilankosken mylly on edellä mainituista myllyistä tällä hetkellä ainoa yhä toimintakunnossa oleva vesilaitos alkuperäisine mylly- ja sahakoneistoineen. Mattilankosken säännöstelypato on korvattu kiinteäharjaisella kalannousuaukolla varustetulla pohjapadolla mikä mahdollistaa vaelluskalojen nousun aina Savankoskelle saakka.


title: Vaalimaanjoki

text: Joki tarjoaa virkistysmahdollisuuksia, muun muassa melontaa ja muuta luontomatkailua.


title: Soconusco

text: Soconusco (myös asteekkien kielellä Xoconochco) on Meksikon etelärajalla sijaitseva Tyynenmeren ja Sierra Madre de Chiapasin vuoriston välinen kapea kaistale. Soconusco on Ciapasin osavaltion eteläosassa Ulapa- ja Suchiatejokien välissä. Soconuscon alue on tunnettu siitä, että sieltä on tehty varhaisia Mesoamerikan kulttuurin syntyä valaisevia löytöjä ajalta noin 1950 eaa- 500 eaa. Soconuscon varhaisia intiaanikulttuureja kutsutaan yhteisnimellä Mokaya. Asteekkien aikana Soconusco tuotti ketsaalin sulkia ja kaakaota. Meksiko ja Guatemala kisitelivät alueesta 1800-luvulla, ennen kuin maat sopivat rajasta vuonna 1882.


title: Soconusco

text: Acacoyagua, Acapetahua, Cacahoatán, Escuintla, Frontera Hidalgo, Huehuetán, Huixtla, Mazatán, Metapa, Pueblo Nuevo Comaltitlán, Ciudad Hidalgo, Tapachula, Tuxtla Chico, Unión Juárez ja Tuzantán


title: Berliinin juutalaismuseo

text: Berliinin juutalaismuseo () on berliiniläinen museo, jossa esitellään saksanjuutalaisten 2 000-vuotista historiaa. Se on kuuluisa erikoisesta arkkitehtuuristaan.


title: Berliinin juutalaismuseo

text: Berliinin ensimmäinen juutalaismuseo perustettiin Oranienburger Straßen varrelle vuonna 1933, mutta natsihallinto sulki sen vuonna 1938. Ajatus uudelleen perustamisesta syntyi vuonna 1971, ja neljä vuotta myöhemmin perustettiin kannattajayhdistys ajamaan uutta museota silloiseen Länsi-Berliiniin. Berliinin museo avasi juutalaisen osaston vuonna 1978. Vuonna 1999 Berliinin juutalaiselle museolle myönnettiin oikeudet toimia itsenäisenä laitoksena. Daniel Libeskindin suunnittelema rakennus valmistui vuonna 1999 ja avattiin virallisesti vuonna 2001.


title: Berliinin juutalaismuseo

text: Museon johtajana toimi vuosina 1997–2014 berliiniläissyntyinen professori W. Michael Blumenthal, joka toimi Jimmy Carterin presidenttikaudella Yhdysvaltain valtiovarainministerinä. Hänen jälkeensä johtajaksi valittiin judaistiikan professori Peter Schäfer.


title: Bogdan Lobonț

text: Bogdan Ionuț Lobonț (s. 18. tammikuuta 1978 Hunedoara, Romania) on romanialainen jalkapallomaalivahti. Hän edusti pitkään italialaista AS Romaa ja lukeutui Romanian maajoukkueen vakionimiin. EM-kisoissa 2000 hän jäi vielä varamaalivahdiksi mutta EM-kisoissa 2008 hän pelasi Romanian kaikissa kolmessa ottelussa.


title: Alexander Stewart

text: Alexander Stewart voi olla...


title: Daraa

text: Daraa () ("Deraa") on kaupunki Kaakkois-Syyriassa, lähellä Jordanian rajaa. Daraa on Dar'an maakunnan pääkaupunki. Vuonna 2004 kaupungissa oli 97 969 asukasta.


title: Daraa

text:
Kun pikkupojat maalasivat vallankumouksellisia graffiteja Daraassa helmikuun lopussa 2011, salainen poliisi pidätti heidät. Syynä oli epäillyt yhteydet terrorismiin. Kyse oli kuitenkin vain pilasta, lapset olivat nähneet iskulauseita televisiossa.
Salainen poliisi kidutti lapsia ja aikoi surmata heidät. Paikallinen turvallisuuspalvelun johtaja suhtautui lapsia kyselleisiin vanhempiinsa halveksuen eikä luvannut lapsia vapaaksi. Niinpä daraalaiset aloittivat kasvavat protestit. Hallitus vastasi jo maaliskuun lopussa ampumalla mielenosoittajia. Tämä ei luhistanut vastarintaa. Vihastuneet protestoijat hyökkäsivät ja polttivat mm. Baath-puolueen rakennuksen ja Syriatelin keskuksen.
Eivätkä myöskään hallituksen tekemät vähäiset myönnytykset.
Huhti-toukokuussa hallitus saartoi Daraan ja murskasi Daraan protestin panssarein ja muin raskain asein. Turvallisuuspalvelu kidutti ja tappoi 13-vuotiaan pojan Hamzan, joka auttoi Daraan saarrettuja viemällä heille ruokaa.


title: Daraa

text: 12. heinäkuuta 2018 Daraan eteläosat antautuivat ja Syyrian armeija sai kaupungin kokonaan hallintaansa.


title: Annika Viilo

text: Annika Viilo (o.s. "Heino", s. 12. marraskuuta 1965) on suomalainen suunnistaja ja moninkertainen MM-mitalisti.


title: Annika Viilo

text: Viilo osallistui MM-kilpailuihin ensimmäisen kerran Ranskan Gerardmerissä vuonna 1987, jolloin hän toi Suomen naisten viestijoukkueen maaliin neljäntenä. Ensimmäisen arvokisamitalinsa hän sai Ruotsissa Skövden MM-kisoissa vuonna 1989 suunnistettuaan kolmannen osuuden Suomen pronssia saaneessa viestijoukkueessa. Henkilökohtaisessa kilpailussa hän oli 11:s.


title: Annika Viilo

text: Yhdysvaltojen West Pointin MM-kilpailuissa vuonna 1993 Viilo saavutti hopeaa normaalimatkalla hävittyään vajaat kaksi minuuttia Marita Skogumille. Viestissä hän suunnisti kolmannen osuuden Suomen joukkueessa, joka sijoittui alun perin kolmanneksi, mutta nousi hopealle, kun toiseksi sijoittunut Norja hylättiin Torunn Fosslin jäätyä kiinni dopingista.


title: Annika Viilo

text: Viilo suunnisti ankkuriosuuden Saksan Detmoldin vuoden 1995 MM-kilpailuissa, joissa Suomen joukkue voitti viestin maailmanmestaruuden runsaan puolentoista minuutin erolla Ruotsiin. Normaalimatkalla hän sijoittui 43:nneksi.


title: Annika Viilo

text: Viilo päätti arvokisauransa vuoden 2001 Tampereen MM-kisojen pikamatkan 19. sijaan. Uransa jälkeen hän on toiminut liikunnan ja terveystiedon opettajana Tampereella. Viilo on jatkanut kilpailemista myös senioriurheilijana. Vuosina 2011 ja 2012 hän oli yli 45-vuotiaiden naisten sarjoissa Suomen ranking-kärjessä.


title: Annika Viilo

text: Viilo on kilpaillut senioriurheilijana myös yleisurheilussa. Muun muassa 18.11.2017 Viilo juoksi N50-sarjan 3000 metrin halli-SE:n Ruotsin Örebrossa. Uusi SE-aika on 11.02,87.


title: Crystle Stewart

text: Crystle Danae Stewart (s. 20. syyskuuta 1981) on yhdysvaltalainen missi. Hän voitti vuoden 2008 Miss USA:n tittelin voitettuaan aiemmin Miss Texas USA:n.


title: Crystle Stewart

text: Miss USA -voitto toi Stewartille paikan Miss Universe -kilpailussa 2008.


title: Hilary Cruz

text: Hilary Carol Cruz (s. 4. joulukuuta 1988) on yhdysvaltalainen missi. Hän voitti Miss Universe Organizationin järjestämän Miss Teen USA -kilpailun vuonna 2007. Kyseistä voittoa edelsi Miss Colorado Teen USA:n titteli samana vuonna.


title: Hilary Cruz

text: Cruz on hankkinut kokemusta myös näyttelijänä.


title: Puutarhatonttu

text: Puutarhatonttu tai pihatonttu on puutarhakoristeena käytettävä tonttua esittävä veistos. Tontut ovat yleensä 30–75 cm:n korkuisia ja keraamisia tai muovisia. Puutarhatontut ovat alkujaan keskieurooppalainen, erityisesti saksalainen ilmiö.


title: Puutarhatonttu

text: Saksalainen taiteilija Ottmar Hörl on käyttänyt puutarhatonttuja aiheenaan. Yksi näyttelyä varten tehdyistä 700 tontusta herätti poliisit tutkimaan, rikkoiko se natsitervehdyksen kieltävää lakia, koska se oli kuvattu käsi ojossa. Hörlin mukaan kyse on ironian keinoin esitetystä kritiikistä. Syytettä ei kuitenkaan nostettu.


title: Puutarhatonttu

text: Tonttuja on käytetty politiikan välineenä 1870-luvulla Saksassa protestina Otto von Bismarckille. DDR:ssä ne olivat pikkuporvarillisen leimansa vuoksi alkuun kiellettyjä. Australian keskuspankin portaille Sydneyyn liimattiin 1.8.2000 noin 150 tonttua.


title: Puutarhatonttu

text: Ranskassa vaikuttaa "Puutarhatonttujen vapautusrintama" ("Front de Liberation des Nains de Jardins") -niminen liike, joka "vapauttaa" tonttuja eli varastelee niitä ihmisten pihoilta ja vie metsään.


title: Puutarhatonttu

text: Ensimmäisinä tonttujen valmistajana pidetään Philipp Griebeliä ja August Heissneriä, jotka Gräfenrodan kylässä Thüringenissä Saksassa valmistivat niitä savesta. Niiden valmistaminen yleistyi vasta 1800-luvun loppupuolella.


title: Puutarhatonttu

text: Griebel perusti oman tehtaansa vuonna 1874. Hänen jälkeläisensä jatkavat yhä perheyritystä, jossa tonttuja valmistetaan, mutta teollinen halpatuonti on vallannut suurimmat markkinat.


title: Puutarhatonttu

text: August Heissnerin 1872 perustama tehdas Gräfenrodassa, Thüringenissä valmistaa myös edelleen puutarhatonttuja alkuperäisillä menetemillä käsityönä.


title: Puutarhatonttu

text: Saksassa tonttuja arvellaan olevan 25 miljoonaa.


title: Ruth Watson

text: Ruth Watson on yksi Uuden-Seelannin johtavista nykytaiteilijoista, joka töitä on kuvattu "älylliseksi seikkailuksi". Watson syntyi Christchurchissa, mutta asuu nykyään Sydneyssä Australiassa.


title: Ruth Watson

text: Hän suoritti Bachelor of Fine Arts -tutkinnon Canteburyn yliopistossa, järjesti ensimmäisen näyttelynsä Wellingtonissa vuonna 1987. Watson sai Olivia Spencer Bower -palkinnon vuonna 1992.


title: Puutarhatonttujen vapautusrintama

text: Puutarhatonttujen vapautusrintama on Ranskassa vaikuttava liike, joka näpistelee perinteisiä keskieurooppalaisia pihakoristeita puutarhatonttuja ja vie niitä metsään. Varastetun tontun tilalle jätetään lappu, jossa lukee "Liberté, égalité, fraternité" (). Järjestö on perustettu 1996 Alençonissa Ornessa Ranskassa.


title: Puutarhatonttujen vapautusrintama

text: Samanlaista toimintaa on sittemmin harjoitettu muun muassa Yhdysvalloissa Alabaman Helena-nimisessä kaupungissa, missä asukkaat löysivät metsästä tonttuja. Suomessa löytyi keväällä 2009 autiotalosta 71 puutarhatonttua, joita poliisi epäilee puutarhatonttujen vapautusrintaman varastamiksi.


title: Fastback

text: Fastback on auton korimalli, joka muotoilultaan muistuttaa liftbackia. Ero on siinä, että fastback-mallisessa autossa katto laskee perään saakka, muodostamatta kuitenkaan kulmaa takaikkunan kanssa.


title: Fastback

text: Suomen kielessä fastbackista puhutaan usein viistoperänä.


title: Alfonso Losa

text: Alfonso Losa (s. 20. huhtikuuta 1971 Kiel, Schleswig-Holstein) on saksalainen näyttelijä ja laulaja. Hänet tunnetaan lähinnä Carlos Garcian roolista televisiosarjassa "Marienhof".


title: Alfonso Losa

text: Näyttelijäntöidensä ohessa Losa on julkaissut singlen "Too Late" (2001).


title: Brigitte Lin

text: Brigitte Lin eli Lin Ching Hsia (, pinyin: Lín Qīngxiá; s. 3. marraskuuta 1954) on taiwanilainen näyttelijä. Hän on esiintynyt 1970-luvun alusta saakka lukuisissa taiwanilaisissa ja hongkongilaisissa elokuvissa.


title: Brigitte Lin

text: Taipeissa syntynyt Lin voitti vuonna 1990 Golden Horsen.


title: Raatikainen

text: Raatikainen on suomalainen sukunimi.


title: Raatikainen

text: Tunnettuja suomalaisia Raatikaisia:


title: Yhdysvaltain 88. jalkaväkidivisioona

text: Yhdysvaltain 88. jalkaväkidivisioona (eng. 88th Infantry Division, lempinimiltään ""Fighting Blue Devils"" ja ""Clover Leaf Division"") oli Yhdysvaltain armeijan jalkaväkiyksikkö, joka osallistui molempiin maailmansotiin.


title: Yhdysvaltain 88. jalkaväkidivisioona

text: Divisioonan olkayksikkötunnuksessa sininen muoto muodostui kahdesta kahdeksaisesta, jotka tekivät onnea tuovan neliapilan muodon. Yleensä sen yläpuolella oli lisätty teksti "Blue Devils" divisioonan lempinimen mukaan.


title: Yhdysvaltain 88. jalkaväkidivisioona

text: Divisioona perustettiin Camp Dodgessa, Iowassa 5. elokuuta 1917. Se ehti juuri ja juuri mukaan ensimmäisen maailmansodan rintamalle Eurooppaan syyskuussa 1918, mutta ei ehtinyt osallistumaan taisteluihin pientä kahakointia lukuun ottamatta. Sen kärsimät tappiot sodassa olivat 12 kaatunutta ja 66 haavoittunutta. Sodan päätyttyä 11. elokuuta 1918 divisioona laivattiin takaisin Yhdysvaltoihin ja hajotettiin Camp Dodgessa 10. kesäkuuta 1919.


title: Yhdysvaltain 88. jalkaväkidivisioona

text: Divisioona aktivoitiin uudestaan 15. heinäkuuta 1942 Camp Gruberissa, Oklahomassa. Se oli yksi ensimmäisistä toiseen maailmansotaan lähetetyistä täysin värvätyistä koostuneista divisioonista. Divisioona saapui Marokkoon joulukuussa 1943 ja lähetettiin Algeriaan harjoittelemaan.


title: Yhdysvaltain 88. jalkaväkidivisioona

text: Pohjois-Afrikasta yksikkö siirrettiin Italiaan helmikuussa 1944 ja koottiin sotaharjoituksiin Piedmont d'Alifen alueelle. Vihdoin helmikuun lopulla 88. jalkaväkidivisioona siirtyi etulinjaan ja vapautti Gariglianojoen rannoilla olleet brittiläiset joukot. Sen toiminta keskittyi aluksi partiointiin ja puolustuksen harjoitteluun.


title: Yhdysvaltain 88. jalkaväkidivisioona

text: 11. toukokuuta divisioona eteni pohjoiseen valloittaen Spignon, Mount Civitan, Itrin, Fondin ja Roccagorgan saavuttaen Anzion 29. toukokuuta. Yksikkö ajoi vihollista takaa aina Roomaan saakka, ollen ensimmäinen amerikkalainen yksikkö kaupungissa esikaupunkialueella käydyn kiivaan taistelun jälkeen. Kun divisioona oli ylittänyt Tiberjoen ja edennyt Bassanelioon se siirrettiin lepäämään ja harjoittelemaan 11. kesäkuuta. Vajaata kuukautta myöhemmin se siirtyi puolustusasemiin, joista aloitti hyökkäyksen Volterraan 8. heinäkuuta. Se valtasi kaupungin seuraavana päivänä, edeten Laiaticoon 11. heinäkuuta ja Villamagnaan kahta päivää myöhemmin. Arnojoen divisioona ylitti vihollisen kiivaasta vastarinnasta huolimatta 20. heinäkuuta.


title: Yhdysvaltain 88. jalkaväkidivisioona

text: Lyhyen harjoitus- ja lepotauon jälkeen 88. divisioona avasi hyökkäyksensä Gootti-linjaa vastaan 21. syyskuuta. Se eteni nopeasti Firenzuolan ja Imolan välistä tietä vallaten Mount Battaglian 28. syyskuuta. Saksalaiset aloittivat hurjan vastahyökkäyksen ja divisioona joutui raskaisiin taisteluihin edetessään kohti Pojoen laaksoa. Se onnistui valtaamaan strategisesti tärkeät asemat Mount Grandessa ja Farnettossa 20.–22. lokakuuta. Yksikkö jäi varmistamaan aluetta partioiden Mount Granden ja Mount Cerreren sektoria sekä Mount Fanon aluetta seuraavan vuoden tammikuun lopulle.


title: Yhdysvaltain 88. jalkaväkidivisioona

text: 24. tammikuuta – 2. maaliskuuta 1945 88. divisioona varmisti Loiano Liverganon aluetta ja palasi rintamalle lyhyen tauon jälkeen. Rynnistys kohti Pojoen laaksoa alkoi 15. huhtikuuta. Monterumici antautui 17. huhtikuuta voimakkaan tykistökeskityksen jälkeen ja Pojoki ylitettiin vihdoin 24. huhtikuuta, kun 88. divisioona alkoi ajaa saksalaisia kohti Alppeja. Veronan ja Vicenzan kaupungit tuli divisioonan haltuun 28. huhtikuuta mennessä, joten yksikkö pääsi ylittämään Brentajoen 30. huhtikuuta. 88. jalkaväkidivisioona kulki Alppien Dolomiittien halki, jossa se ehti tavoittamaan Yhdysvaltain 103. jalkaväkidivisioonan vihollisuuksien loppuessa Italiassa 2. toukokuuta 1945. Se jäi miehittämään Italiaa lakkauttamiseensa 24. lokakuuta 1947 saakka.


title: Yhdysvaltain 88. jalkaväkidivisioona

text: Toisen maailmansodan aikan yksikkö oli taistelussa yhteensä 344 päivää. Se kärsi tappioita yhteensä 15 173 kuolleina, haavoittuneina ja kadonneina.Toisen maailmansodan aikana 88. jalkaväkidivisioonaan kuuluneita, sille alistettuja tai siihen liitettyjä yksiköitä:


title: Andreja Mali

text: Andreja Mali (s. 17. marraskuuta 1977 Ljubljana) on entinen slovenialainen ampumahiihtäjä ja maastohiihtäjä.


title: Andreja Mali

text: Mali aloitti urheilemisen maastohiihdossa ja osallistui ensimmäiseen maailmancup-kisaansa joulukuussa 1995 Davosissa. Parhaimmillaan hän on yltänyt henkilökohtaisesti arvokilpailuissa seitsemänneksi Salt Lake Cityn olympialaisten 2002 sprintissä. Lisäksi hän oli viestissä yhdeksäs. MM-kilpailuissa hänen paras sijoitus on niin ikään sprintissä hiihdetty kahdeskymmenes sija Val di Fiemmessä 2003. Maailmancupissa hän on ollut palkintosijalla kolme kertaa; kaikki ovat tulleet sprinttikisoista. Hän on sijoittunut lisäksi sprintticupissa yhdeksänneksi kaudella 1998–1999.


title: Andreja Mali

text: Ampumahiihdossa Mali osallistui ensimmäisen kerran maailmancupiin Hochfilzenissä 2001 ja arvokisoihin Hanti-Mansijskin MM-kilpailuissa 2003. Hän hiihti Ruhpoldingin MM-kilpailuissa 2012 avausosuuden Slovenian sekaviestijoukkueessa, joka sai hopeaa. Seuraavana vuonna Slovenia oli viides. Lisäksi hän on yltänyt viisi kertaa kymmenen parhaan joukkoon arvokisojen naisten viestissä: vuosien 2004, 2005 ja 2007 MM-kilpailuissa sekä olympialaisissa Torinossa 2006 ja Vancouverissa 2010. Paras sijoitus näistä tuli Anterselvassa 2007, jossa joukkue oli neljäs. Henkilökohtaisesti paras on pikakilpailun kahdeksas sija Kontiolahdella 2015. Normaalimatkalla hän oli neljästoista Oberhofissa 2004. Maailmancupissa hänen toistaiseksi paras sijoituksensa on neljäs tila yhteislähdössä Anterselvassa kaudella 2002–2003.


title: Andreja Mali

text: Mali lopetti uransa joulukuussa 2016.


title: Jack LaLanne

text: Francois Henri "Jack" LaLanne (26. syyskuuta 1914 – 23. tammikuuta 2011 Morro Bay, Kalifornia) oli yhdysvaltalainen liikunnan ja terveellisen elämän puolestapuhuja. Hän ylsi itse huomattaviin saavutuksiin muun muassa uimarina. Lisäksi hän oli asiantuntijana televisiossa juontaen vuosina 1951–1985 omaa "The Jack LaLanne Show’taan".


title: Jack LaLanne

text: LaLanne esiintyi elokuvissa ja vieraili muun muassa "Simpsoneissa". Hän sai vuonna 2002 tähden Hollywood Walk of Famelle. Hän kuoli kotonaan Kaliforniassa tammikuussa 2011.


title: Issat

text: Issat (somaliksi: ciise) ovat somaliheimo, joka asuu Djiboutissa. Issat ovat ainoa somaliheimo, jonka pääosa asuu Somalian ulkopuolella. Issoja asuu myös Awdalin alueella Pohjois-Somaliassa ja Shinilessä Somalian itsehallintoalueella Etiopiassa. He puhuvat somalia.


title: Issat

text: Klaanin perinteinen johtaja on kuningas ugaas. Hänet on kruunattu Zeilan kaupungissa Pohjois-Somalian alueella. Kuninkaalla ei ole pysyvää hovia, vaan hän matkustaa klaaninsa alueella niin Etiopiassa kuin Djiboutissakin. Issat hallitsevat Djiboutin poliittista elämää. Djiboutin molemmat tähänastiset presidentit ovat olleet issoja.


title: Auguste Belloc

text: Auguste Belloc (1800 Montrabe – 1867 Pariisi) oli ranskalainen valokuvaaja, joka oli tunnettu eroottisista töistään.


title: Auguste Belloc

text: Belloc syntyi vuonna 1800. Hän kävi Pariisissa Lycee Louis-le-Grand -koulua, jossa hänen koulukaverinsa oli Humbert de Molard, joka oli Bellocin hyvä ystävä 20 vuotta myöhemminkin, mikä perustui yhteiseen kiinnostukseen valokuvauksesta. Bellocin varhaiset työt olivat miniatyyrejä ja akvarelleja, mutta hän siirtyi pian valokuvaukseen. Vuonna 1845 Belloc kiinnostui prosessista, jossa käytettiin kollodiumia märkänä levynä. Hän oli innostunut prosessin mahdollistamista yksityiskohtaisista valokuvista. Hänen tutkimuksensa oli rinnakkaista englantilaisen Frederick Scott Archerin kanssa. Kun Archer julkaisi menetelmän, Belloc nimesi sen Archerin mukaan ().


title: Steve Miller (taiteilija)

text: Steve Miller (s. 1951 Buffalo, New York) on yhdysvaltalainen taidemaalari ja kuvataiteilija. Miller valmistui Vermontin yliopistosta vuonna 1970, Skowhegan School of Painting and Sculpturesta vuonna 1973 ja sai Bachelor of Arts -arvon Middlebury Collegesta samana vuonna.


title: Steve Miller (taiteilija)

text: Miller piti ensimmäisen näyttelynsä Albright-Knox Galleryssä Buffalossa vuonna 1974 on sen jälkeen järjestänyt näyttelyitä tasaiseen tahtiin. Hänen töitään on ollut näytteillä muun muassa Pariisissa, New Yorkissa, Münchenissä, Miamissa ja Washingtonissa.


title: Steve Miller (taiteilija)

text: Miller tekee abstraktia käsitteellistä taidetta ja on erikoistunut arkkitehtuuriin, rakennuksiin ja astelmiin. Hän asuu New Yorkissa.


title: Abdourahman Waberi

text: Abdourahman A. Waberi (s. 20. heinäkuuta 1965 Djibouti, Ranskan Somalimaa) on pääasiassa Ranskassa asuva kirjailija, esseisti ja runoilija.


title: Abdourahman Waberi

text: Abdourahman Waberi on kansallisuudeltaan somali. Hän muutti vuonna 1985 Ranskaan opiskelemaan englanninkielistä kirjallisuutta ja teki väitöskirjansa somalialaisesta kirjailija Nuruddin Farahista. Waberi on kirjoittanut kirjallisuusarvosteluja Le Monde Diplomatique -lehdelle. Hän on ollut jäsenenä saksalaisen Lettre Ulysses Award -palkinnon tuomaristossa vuosina 2003 ja 2004. Hänen teoksiaan ovat julkaisseet kustannusyhtiöt Editions Le Serpent à plumes, Gallimard ja JC Lattès.


title: Abdourahman Waberi

text: Lisäksi Waberi on toiminut englannin kielen opettajana Caenissa, jossa hän on asunut pääasiallisesti vuodesta 1985 lähtien. Hän on saanut useita palkintoja, kuten Stefan-Georg-Preisin vuonna 2006 ja Grand Prix Littéraire de l’Afrique noiren vuonna 1996. Vuonna 1998 Waberi palkittiin Prix biennal Mandat pour la libertéllä, jonka myöntää Ranskan Pen-klubi. Ranskalainen kirjallisuuslehti Lire valitsi hänet 2005 yhdeksi ”50:stä tulevaisuuden kirjailijasta”.


title: Abdourahman Waberi

text: Talvikauden 2006–2007 Waberi asui Berliinissä DAAD:n vieraana. Hän on parhaillaan Donald and Susan Newhouse Center Humanities -stipendiaattina Wellesley Collegessa Yhdysvalloissa. Hänen teoksiaan on käännetty yli kymmenelle kielelle. Vuonna 2007 Waberi osallistui Stock Exchange of Visions -hankkeeseen.


Suomen miesten lentopallomaajoukkueen historia alkaa vuodesta 1952, jolloin Suomen miesten lentopallomaajoukkue selviytyi lentopallon MM-kilpailuihin. Sen jälkeen Suomi on esiintynyt lentopallon arvokilpailuissa useita kertoja. Lentopalloilu tuli Suomeen 1920-luvulla.


title: Suomen miesten lentopallomaajoukkueen historia

text: Suomi osallistui Argentiinassa lokakuussa 1982 pelattuihin MM-kilpailuihin. Neljän joukkueen alkulohkossa Heikki Montosen valmentama Suomi hävisi kaikki ottelunsa: Etelä-Korealle 1–3 (14–16, 12–15, 16–14, 11–15), Kiinalle 0–3 (12–15, 5–15, 9–15) ja Ranskalle 2–3 (15–13, 11–15, 9–15, 15–11, 14–16). Suomi aloitti turnauksen kuusikolla Markku Ahila, Kari Kalin, Mauri Leppänen, Jouni Parkkali, Jukka Savio ja Pekka Toppari, mutta kun varsinkin joukkueen vanhempi kaarti epäonnistui ja Parkkali vielä nyrjäytti nilkkansa Kiina-ottelun ensimmäisessä erässä, pääsivät muutkin pelaamaan ja heistä kunnostautuivat varsinkin Jussi Jokinen ja Kari Körkkö.


text: Jatkolohkossaan sijoista 13–24 Suomi hävisi ensiksi Italialle 0–3 (13–15, 10–15, 11–15). Seuraavaksi Suomi voitti Australian 3–0 (15–7, 15–9, 15–6) peluuttaen passari Kalinin, hakkuri Leppäsen ja takakenttäkierroksilla pelanneen Ahilan lisäksi "kakkosmiehistöä" eli Mika Haapasaloa, Jussi Jokista, Olli Nenosta ja Pekka Liukkosta. Meksikolle Suomi hävisi 2–3 (14–16, 15–8, 15–17, 15–11, 15–17) mutta voitto Tunisiasta passari Jouko Juvosen johdolla luvuin 3–0 (15–3, 15–9, 15–13) pelasti Suomen pelaamasta turnauksen viimeisistä sijoista.


text: Otteluissa sijoista 17–20 Suomi voitti Venezuelan erin 3–1 (16–14, 15–11, 6–15, 15–10). Jouko Juvonen aloitti passarina, mutta hänen loukkaantunut jalkansa ei kestänyt kunnolla pelaamista, joten Kari Kalin otettiin pian hänen tilalleen. Viimeisessä ottelussaan Suomi kohtasi uudelleen Meksikon ja voitti tällä kertaa lukemin 3–0 (15–8, 15–12, 16–14). Suomi sijoittui kisoissa 17:nneksi.


text: Saksan demokraattisessa tasavallassa pelattuihin EM-kilpailuihin Suomi selviytyi hävittyään karsinnoissa Jugoslavialle 2–3, mutta voitettuaan Kreikan 3–2, Turkin 3–0 ja Belgian 3–0. Lopputurnauksen alkulohkossa Suomi hävisi Tšekkoslovakialle 0–3 (2–15, 1–15, 1–15) ja Neuvostoliitolle 1–3 (15–10, 7–15, 8–15, 11–15) mutta voitti Alankomaat 3–0 (15–13, 15–10, 15–6). Loppusarjassa Suomi voitti Ranskan 3–1 (15–10, 4–15, 15–6, 15–12), Kreikan 3–1 (12–15, 15–8, 15–9, 15–8) ja Unkarin 3–1 (15–5, 14–16, 15–5, 15–7). Viimeisessä ottelussa Suomi hävisi Romanialle 0–3 (5–15, 11–15, 11–15) ja sijoittui kilpailuissa seitsemänneksi, mikä oli Suomen paras arvokilpailusijoitus vuoteen 2007 saakka. Suomen joukkueessa pelasivat Markku Ahila, Eero Alatalo, Kimmo Eklund, Jussi Jokinen, Kari Kalin, Timo Kenakkala, Kari Körkkö, Mauri Leppänen, Olli Nenonen, Jouni Parkkali ja Jukka Savio. Pekka Liukkonen ja Timo Parkkali jäivät kilpailuista pois salmonellatartunnan vuoksi. Suomen joukkuetta valmensivat Reino Kosonen ja Jukka Kutila.


text: Suomelle tarjottiin olympiapaikkaa Los Angelesin kesäolympialaisiin, mutta Suomen olympiakomitea ei tarttunut tähän loistavaan tilaisuuteen. Itse kilpailuissa Suomella olisi varmasti ollut mahdollisuuksia menestyä. Pelasihan joukkueessa sellaisia nimiä kuin Jouni Parkkali, Mauri Leppänen, ja Jussi Jokinen.


text: Saksassa pelattuihin EM-kilpailuihin Suomi selviytyi voitettuaan karsinnoissa Israelin 3–0, Itävallan 3–0 ja Romanian 3–1 ja hävittyään Ranskalle 1–3. Lopputurnauksen alkulohkossa Suomi hävisi Saksalle 1–3, voitti Kreikan 3–2, hävisi Neuvostoliitolle 0–3, voitti Ruotsin 3–2 ja hävisi Puolalle 2–3. Jatko-otteluissa Suomi hävisi niin Bulgarialle kuin Puolallekin 0–3 ja sijoittui kilpailuissa kahdeksanneksi.


text: Vuoden 1993 EM-kilpailut pelattiin Turussa ja Oulussa. Suomi voitti alkulohkonsa ensimmäisessä ottelussa Espanjan 3–1, mutta hävisi sitten Venäjälle 0–3, Saksalle 2–3, Puolalle 1–3 ja Ukrainalle 2–3 ja jäi kilpailuissa sijoille 9–12.


text: Alankomaissa pelatuissa EM-kilpailuissa Suomi hävisi kaikki viisi alkulohko-otteluaan: Alankomaille 0–3, Ranskalle 0–3, Ukrainalle 0–3, Bulgarialle 1–3 ja Tšekille 2–3.


text: Joukkueen menestykseltä kuitenkin vietiin pohja jo ennen kilpailujen alkua, kun joukkueen kolmen viikon harjoitusleiri jouduttiin supistamaan kolmipäiväiseksi rahoitusongelmien takia. Kolmen viikon pohjatyö yritettiin tehdä vain kolmessa päivässä.


text: Italialainen Mauro Berruto nimitettiin A-maajoukkueen päävalmentajaksi. Pitkäaikainen päävalmentaja Timo Hoivala siirtyi sivuun pitkäaikaisen työn jälkeen. Berruto nosti maajoukkueeseen uusia ja nuoria pelaajia, kuten Oivasen veljekset. Suomi selviytyi MM-karsinnoissa 3. kierrokselle, mutta tippui lopulta kisoista.


text: Lentopallon Euroopan liigassa Suomi selviytyi lopputurnaukseen asti, missä joukkue otti hopeaa häviten finaalin Venäjälle.


text: Kesäksi 2006 Suomi sai paikan lentopallon Maailmanliigaan, kun Kreikka ei pystynyt osallistumaan kilpailuun. Suomen lohkossa pelasivat maailman ykkösmaa Brasilia, huippumaa Argentiina, ja aivan maailman kärjen tuntumassa pelaava Portugali. Suomi voitti Portugalin kolme kertaa ja otti yhden voiton Argentiinasta. Joukkue sijoittui lohkossa kolmanneksi.


text: EM-karsinnoissa Suomi selvitti tiensä jatkopeleihin lohkokakkosena. Jatkopeleissä joukkue sai vastaansa Viron. Vain voittaja etenisi EM-kisoihin. Suomi voitti molemmat ottelut EM-karsinnoissa ja pudotti peikon selästä etenemällä EM-kisoihin ensimmäistä kertää sitten kymmeneen vuoteen.


text: Maajoukkue pelasi vuonna 2007 historiansa kolmannen kerran maailmanliigaa menestyksekkäästi, sijoittumalla lohkonsa toiselle sijalle. Joukkue otti kuusi peräkkäistä voittoa ja voitti lopulta yhteensä seitsemän peliä. Maajoukkue haki ns. villillä kortilla paikkaa maailmanliigan lopputurnaukseen kilpailijoinaan Ranska ja Kuuba. Lopulta Ranska sai paikan edellisvuoden toisen sijansa ansiosta, mutta lopputurnauksessa maa ei menestynyt.


text: Karsinnat


text: Suomen maajoukkue selviytyi karsinnoista ensi kertaa kymmeneen vuoteen EM-lopputurnaukseen. Ratkaisevissa karsintaotteluissa se voitti Viron vieraskentällä 3–1 ja kotona 3–0.


text: Alkulohko


text: EM-lopputurnauksen alkulohkon ensimmäisessä ottelussa Suomi kohtasi Italian, hallitsevan Euroopan mestarin. Suomi oli heti lähellä yllätysvoittoa mutta hävisi kuitenkin eräluvuin 2–3. Alkulohkon toisessa ottelussa Suomi kohtasi Kroatian ja otti tärkeät pisteet 3–1-voitolla. Lohkon viimeisessä ottelussa Bulgariaa vastaan Suomi jatkoi positiivisia yllätyksiään voittamalla hallitsevan MM-pronssimitalimaan eränumeroin 3–0.


text: Jatkolohko


text: Jatkolohkonsa ensimmäisessä ottelussa Suomi kohtasi hallitsevan MM-hopeamitalimaan Puolan. Suomen hyvät otteet jatkuivat ja joukkue otti toisen arvokkaan voiton erin 3–0. Jatkolohkon toisessa pelissä Suomi kohtasi Belgian. Ensimmäinen erä meni Belgialle, mutta pian Suomen joukkue löysi tutun vireensä ja otti 3–1-voiton varmistaen paikkansa EM-välierissä. Tähän saavutukseen Suomi ei ollut koskaan aiemmin pystynyt.


text: Mitalipelit


text: Välierässä Suomi hävisi niukasti Espanjalle erin 3–2. Suomi hallitsi neljättä erää lähes loppuun asti, mutta Espanja sai pelijuonesta kiinni ja nousi erävoittoon. Viimeisessä erässä Suomi ei enää pystynyt haastamaan Espanjaa kunnolla.


text: Pronssiottelussa Suomi kohtasi Serbian. Ottelu päättyi lopulta Serbian voittoon 1–3, ja Suomi joutui tyytymään neljänteen sijaan. Se oli kuitenkin suomalaista palloiluhistoriaa, ja maajoukkue teki kilpailujen suurimman yllätyksen jo selviytymällä mitalipeleihin ja kukistamalla lajin mahtimaita.